RM60 juta untuk baiki jalan rosak di Perak

LENGGONG, 28 Mei - Perak dijangka menerima peruntukan berjumlah RM60 juta bagi tujuan menyelenggara beberapa jalan persekutuan yang rosak di negeri itu. Menteri Besar, Datuk Seri Saarani Mohamad berkata kerja-kerja menaik taraf turut melibatkan kawasan yang kerap berlaku kemalangan termasuk di jalan raya Timur Barat (JRTB) Gerik-Jeli. Satu lawatan kerja juga akan dilakukan oleh Menteri Kerja Raya Datuk Seri Fadilah Yusof pada 20 Jun depan bagi meninjau keadaan kawasan tersebut.

(Saarani ketika ditemui media pada majlis itu)

"Peruntukan RM60 juta bagi tujuan untuk melihat bukan sahaja lebuh raya, mungkin juga ada tempat lain, kerana kita perlu memahami yang mana satu jalan persekutuan, yang mana satu jalan negeri, jadi kita kena lihat juga," kata Saarani di sini.Beliau berkata demikian ketika ditemui media pada Jamuan Rakyat Aidilfitri Parlimen Lenggong di Dataran Kota Tampan, Lenggong yang dihadiri lebih 20,000 pengunjung.  Usaha menaik taraf jalan tersebut turut mendapat reaksi positif Ahli Parlimen Lenggong, Datuk Seri Dr Shamsul Anuar Nasarah.  "Bukan hanya digunakan penduduk di kawasan ini sahaja. Kerana sudah sampai waktunya Kerajaan Persekutuan dan Negeri merangka satu pendekatan untuk menaik taraf jalan ini," kata Dr Shamsul di sini.


5 TASKA di Terengganu ditutup sementara

KUALA NERUS, 28 Mei - Lima buah Taman Asuhan Kanak-Kanak (TASKA) bawah seliaan Yayasan Pembangunan Keluarga Terengganu (YPKT) dan Jabatan Kebajikan Masyarakat (JKM) ditutup sementara ekoran Penyakit Tangan, Kaki dan Mulut (HFMD).  Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri, Hanafiah Mat berkata ia melibatkan tiga buah TASKA di daerah Hulu Terengganu manakala satu di daerah Dungun dan Kemaman.  Katanya penutupan premis terbabit dilaksanakan secara berperingkat bermula 17 Mei hingga 2 Jun depan selepas 34 kes HFMD dikesan.  Hanafiah terus mengingatkan ibu bapa supaya mengambil tindakan sewajarnya sekiranya mendapati anak mereka mempunyai gejala penyakit tersebut.

(Hanafiah ketika berucap merasmikanSambutan Hari Ibu dan Kempen Kesedaran Kanser Reproduktif Wanita (WCARE) di sini)

"Setakat ini masih ditahap belum serius lagi, dan kita sudah memaklumkan kepada kedua ibu bapa untuk pastikan supaya jika dia ternampak anak-anak ada bintik-bintik atau ada kesan merah, harap tidak perlu hantar ke TASKA dan terus ke hospital untuk mendapatkan rawatan," kata Hanafiah di sini.Hanafiah berkata pemantauan secara berterusan terus dilaksanakan bagi memastikan TASKA dan Taman Didikan Kanak-Kanak (TADIKA) di negeri itu berada dalam keadaan selamat.


Trend solat dengan kipas, orang ramai diminta buat laporan

IPOH, 28 Mei- Orang ramai diminta melaporkan kepada pejabat agama negeri masing-masing sekiranya terdapat perbuatan menjadikan kipas sebagai makmum apabila menunaikan solat.Menteri di Jabatan Perdana Menteri (Hal Ehwal Agama) Datuk Idris Ahmad berkata perbuatan itu menjadi ikutan anak muda dan remaja sedangkan ia tidak sepatutnya berlaku."Saya nasihatkan kepada anak muda semua supaya mendapatkan ilmu agama dengan mencari guru yang boleh mengajarkan dengan betul seperti melalui kuliah di masjid, surau dan sebagainya."Janganlah ambil ilmu yang ditiru dari Youtube dan mana-mana sumber yang tidak diketahui, jadi perkara yang mengarut dan pelik ini diminta supaya laporkan kepada pejabat agama supaya boleh diambil tindakan," katanya.Beliau berkata demikian ketika ditemui pemberita pada Majlis Rumah Terbuka Aidilfitri Pas yang dihadiri Presiden Pas Tan Sri Abdul Hadi Awang di Stadium Indera Mulia di sini hari ini.Baru-baru ini tular satu trend memuat naik video, khususnya di aplikasi TikTok, yang menunjukkan individu, rata-rata berstatus bujang, berlakon menunaikan solat dengan menjadikan kipas sebagai makmum atau imam.Sementara itu, ditanya mengenai kegiatan menggunakan imej agama dan gelaran ustaz untuk memperdaya masyarakat dengan tawaran ibadat atau produk yang bertujuan untuk kepentingan peribadi, Naib Presiden Pas itu menyifatkan ia sebagai perbuatan zalim.

(Menteri di Jabatan Perdana Menteri (Hal Ehwal Agama) Datuk Idris Ahmad)

"Janganlah mengambil kesempatan buat perkara begini terutama soal ibadat kerana ia menzalimi orang-orang yang terkena dangan perbuatan mereka."Pihak yang terkena diharapkan membuat laporan polis supaya pihak bertanggungjawab dapat mengambil tindakan terhadap mereka yang terlibat," katanya.Selasa lepas, Presiden Pertubuhan Ahli Sunnah Wal Jamaah Malaysia (Aswaja) Dr Zamihan Mat Zin Al -Ghari dilaporkan berkata antara penipuan itu termasuklah kempen derma, wakaf dan pakej umrah yang menggunakan pelbagai tarikan seperti penginapan di Tanah Suci termurah dan yang berdekatan dengan Masjidil Haram.


Agong, Permaisuri zahir ucapan takziah kepada keluarga Wan Junaidi

KUALA LUMPUR, 28 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga Datuk Seri Dr Wan Junaidi Tuanku Jaafar atas pemergian isterinya Datin Seri Feona Sim @ Norjanah semalam.“Semoga Allah SWT mencucuri rahmat-Nya ke atas roh Allahyarhamah dan ditempatkan bersama-sama orang yang beriman,” menurut catatan di Facebook Istana Negara hari ini.Allahyarhamah Feona yang berusia 70 tahun disahkan meninggal dunia akibat pendarahan dalaman di sebuah pusat perubatan swasta di Kuching, Sarawak pada pukul 6.00 petang semalam.

Allahyarhamah mendirikan rumah tangga dengan Wan Junaidi yang merupakan Menteri di Jabatan Perdana Menteri (Parlimen dan Undang-Undang), pada 9 September 1972 dan dikurniakan tiga anak perempuan.


Hargai keamanan, kebebasan yang dinikmati selama ini - Duta Ukraine

KUALA LUMPUR, 28 Mei - Duta Ukraine ke Malaysia Olexander Nechytaylo berkata rakyat Malaysia harus menghargai keamanan dan kebebasan yang dinikmati selama ini. “Jangan ambil mudah tentang (keamanan dan kebebasan) kerana suatu hari nanti ia mungkin akan lenyap begitu sahaja,” katanya kepada Bernama ketika ditemui pada majlis tayangan amal filem Ukraine,  “The Rising Hawk” di sini pada Jumaat.

(Duta Ukraine ke Malaysia Olexander Nechytaylo di Jambatan Saloma berlatarbelakangkan warna biru dan kuning sebagai simbolik warna Ukraine/FOTO Twitter Olexander Nechytaylo)

Tayangan amal filem yang telah memenangi anugerah itu bertujuan meningkatkan kesedaran mengenai konflik di Ukraine serta mengutip derma untuk usaha bantuan kemanusiaan.Turut hadir diplomat dari Kesatuan Eropah, Kanada, Croatia, Republik Czech, Hungary dan Poland serta Naib Presiden III Mercy Malaysia Prof Madya Dr Shalimar Abdullah.Nechytaylo berkata filem itu juga mencerminkan apa yang berlaku di Ukraine hari ini ketika rakyatnya berjuang untuk kebebasan dan kemerdekaan.Katanya, 8.3 juta rakyat Ukraine telah kehilangan tempat tinggal manakala 6.5 juta yang lain melarikan diri untuk mencari perlindungan di negara lain, sejak konflik tercetus pada 24 Feb. - BERNAMA


Malaysia, Jepun setuju hubungan dinaik taraf, teruskan Dasar Pandang Ke Timur- PM

TOKYO, 28 Mei- Perdana Menteri, Datuk Seri Ismail Sabri Yaakob menyifatkan lawatan rasmi sulungnya ke Jepun telah berjaya mencapai objektif seperti yang ditetapkan terutama dalam membina kerjasama baharu seperti industri tenaga, bandar pintar, alam sekitar dan perubahan iklim.  Bukan sahaja menaik taraf hubungan kepada rakan kongsi komprehensif yang disambut baik rakan sejawatannya, Fumio Kishida, malah beliau juga yakin, ia akan membuka lebih banyak peluang baharu dalam semua sektor yang bakal memanfaatkan Keluarga Malaysia. Ismail amat menghargai respon positif Kishida terhadap kesepakatan yang dipersetujui terutamanya konteks pengukuhan hubungan dan kerjasama Malaysia-Jepun terutama atas sokongan dan bantuan Tokyo dalam usaha pembangunan Malaysia menerusi Dasar Pandang Ke Timur.  Kedua-dua pihak juga bersetuju supaya perbincangan lanjut diadakan bagi menetapkan pelan tindakan susulan bagi merealisasikan peningkatan taraf hubungan Rakan Kongsi Strategik Komprehensif Malaysia-Jepun berkenaan.

(Ismail Sabri (kiri) ketika pertemuan dengan Kishida di Pejabat Perdana Menteri Jepun, semalam/ BERNAMA)

"Kita bersetuju untuk sama-sama bahawa Dasar Pandang Ke Timur masuk tahun ke-40 antara Malaysia-Jepun akan diteruskan cuma bidang-bidang baru akan diterokai. Kalau kita lihat Jepun cadang mewujudkan “asiazero emissions community” yang selari dengan dasar Malaysia untuk merealisasikannya pada 2050, jadi kita sokong usaha ini. Ia antara bidang-bidang baru yang bakal kita terokai di bawah Dasar Pandang Ke Timur, kita setuju dengan perkara tersebut ,"katanya.Beliau berkata demikian dalam sidang media di Tokyo, mengakhiri lawatan kerja rasminya ke Jepun.

Perdana Menteri dalam perbincangannya dengan Kishida juga bersetuju supaya kerjasama bidang ekonomi perdagangan dan pelaburan terus dipertingkatkan.  Mengenai pelanjutan Dasar Pandang Ke Timur yang turut dialu-alukankan Jepun, fokus Malaysia menurut Perdana Menteri telah berubah daripada fokus membawa pelaburan dan pembangunan sektor pembuatan seperti elektrik dan elektronik kepada digital ekonomi dan sektor tenaga.  "Dulu peringkat awal elektrikal, tapi sekarang dah berubah bila bersama dengan kapten industri semalam di meja saya, daripada lima orang tu tiada satu pun yang dari sektor semi konduktor, semua 'oil and gas', dan satu peruncitan, 'even' Mitsubishi bukan permotoran. Dapat dah berbeza pendekatan dari segi industri akan kita kerjasama teknologi terkini," ujarnya.


Kanak-kanak perempuan hilang semasa hadir majlis hari raya

KUANTAN, 28 Mei- Seorang kanak-kanak perempuan berusia tiga tahun empat bulan didakwa hilang semasa berada di majlis hari raya anjuran keluarganya di rumah rakit di Bukit Rangin di sini, malam tadi. Ketua Polis Daerah Kuantan, ACP Wan Mohd Zahari Wan Busu berkata Siti Nur Athhiyya Soffea Mohamad Sukri dilaporkan kali terakhir dilihat bapanya pada pukul 11.15 malam. Siti Nur Athhiyya Soffea yang merupakan anak tunggal memakai baju kurung berwarna merah di majlis itu. "Bapanya mendakwa telah bertanya mengenai anaknya kepada semua tetamu yang hadir, namun tiada yang mengaku melihat kanak-kanak itu menyebabkan bapanya membuat laporan polis," katanya dalam kenyataan hari ini. Wan Mohd Zahari berkata usaha mencari Siti Nur Athhiyya Soffea giat dijalankan dan setakat ini, kes diklasifikasikan sebagai orang hilang dengan siasatan dijalankan mengikut semua kemungkinan.

(Ketua Polis Daerah Kuantan, ACP Wan Mohd Zahari Wan Busu)

Sementara itu, Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata pihaknya mengaktifkan operasi mencari dan menyelamat (SAR) di sungai dan sekitar tebing berhampiran rumah rakit itu pada pukul 3.23 pagi tadi.SAR diaktifkan dengan mengambil kira kemungkinan kanak-kanak itu terjatuh dari dua rumah rakit kepunyaan bapanya yang mempunyai jambatan kayu di bahagian tengah untuk menghubungkan kedua-dua rumah tersebut.


Kebakaran: Warga emas terperangkap berjaya diselamatkan

KLANG, 28 Mei- Seorang lelaki warga emas nyaris maut terperangkap dalam kebakaran di Klang, Selangor awal pagi tadi.Beliau bagaimanapun berjaya diselamatkan pasukan bomba yang dihantar bagi memadam api.Menurut Pengarah Bomba Selangor, Norazam Khamis, kebakaran melibatkan sebuah rumah di Taman Seri Awana, Klang." Seramai 14 anggota kami telah dihantar ke lokasi sebaik menerima panggilan sekitar 4.30 pagi."Penghuninya, seorang lelaki berusia sekitar 60 tahun terperangkap di balkoni ketika cuba menyelamatkan diri," katanya.Mangsa berjaya dibawa keluar menggunakan tangga.

(Warga emas yang terperangkap dalam kebakaran berjaya dibawa keluar dengan menggunakan tangga)

Kebakaran bagaimanapun mengakibatkan 40 peratus daripada keseluruhan premis musnah.Punca sebenar dan jumlah kerugian akibat insiden sedang disiasat.


Nahas jalan raya: Mangsa tersepit disahkan meninggal dunia

CYBERJAYA, 28 Mei- Seorang lelaki maut dalam nahas jalan raya di Cyberjaya pagi tadi.Mangsa sebelum itu tersepit dalam kenderaan selepas kenderaannya melanggar pembahagi jalan.Pengarah Bomba Selangor, Norazam Khamis memaklumkan, kejadian berlaku 7 pagi tadi di susur keluar ke Presint 11.Kemalangan membabitkan seorang lelaki berusia 29 tahun.Kenderaan dipandunya dilaporkan hilang kawalan sebelum merempuh pembahagi jalan.Bomba terpaksa menggunakan gergaji bagi mengeluarkan mangsa tersepit.Mangsa kemudiannya berjaya dibawa keluar sebelum disahkan meninggal dunia di lokasi kejadian.

(Anggota bomba menggunakan gergaji bagi mengeluarkan mangsa tersepit)


Belasungkawa: Penghormatan terakhir Allahyarhamah Datin Seri Feona Sim @ Norjanah

KUCHING, 28 Mei- Kediaman Menteri di Jabatan Perdana Menteri (Parlimen dan Undang-undang), Dato Sri Dr. Wan Junaidi Tuanku Jaafar diselubungi suasana sayu dengan pemergian isteri tercintanya, Datin Sri Feona Sim @ Norjanah petang semalam.Hadir memberi penghormatan terakhir pagi tadi, Premier Sarawak, Datuk Patinggi Tan Sri Abang Johari Tun Openg yang selepas itu disusuli dengan solat jenazah. Turut hadir memberi penghormatan terakhir, Menteri Pelancongan, Seni dan Budaya, Datuk Seri Nancy Shukri.

(Foto FB Hajah Nancy Haji Shukri)

Selain itu, Menteri Pelancongan, Industri Kreatif dan Seni Persembahan dan Menteri Belia dan Sukan dan Pembangunan Usahawan, Datuk Seri Abdul Karim Rahman Hamzah; Menteri Muda Tenaga dan Kelestarian Alam Sekitar, Dr Hazland Abang Hipni dan Veteran Politik, Tan Sri Abang Ahmad Urai Datuk Hakim Mohidin.  Jenazah Allahyarhamah dikebumikan di Tanah Perkuburan Islam Samariang. Allahyarhamah Datin Sri Feona menghembuskan nafas terakhir pada usia 70 tahun di pusat perubatan swasta di Kuching, akibat pendarahan dalaman.

(Allahyarhamah Datin Seri Feona Sim @ Norjanah)


Isu rasuah, salah laku: Tiada ahli politik Melaka disiasat

AYER MOLEK, 28 Mei- Tiada ahli politik di Melaka sedang disiasat oleh Suruhanjaya Pencegahan Rasuah Malaysia (SPRM) berkaitan isu rasuah.  Malah Pengarahnya, Mohd Shahril Che Saad turut mengesahkan tiada sebarang aduan diterima berkenaan salah laku itu setakat ini.  "Kita boleh sahkan tiada sebarang siasatan melibatkan ahli politik atau pun mana-mana pihak. Mungkin pihak media 'pick up' isu-isu berkaitan itu tapi saya hendak sentuh sebab pada saya ia merupakan 'hearsay' la yang dengar cakap yang tiada 'subtended' di peringkat kami untuk menjalankan siasatan," katanya.

(Pengarah SPRM Melaka, Mohd Shahril Che Saad)

Beliau menjawab dakwaan terdapat beberapa ahli politik Melaka bergelar Datuk dan Datuk Seri sudah dan akan disiasat SPRM dalam tempoh terdekat berkaitan kes penyelewengan dana kerajaan serta pelaksanaan projek mega di negeri itu.Mohd Shahril ditemui pemberita pada Program Ujian Melepaskan Tembakan dan Kemahiran Pengendalian Senjata Api SPRM Melaka bersama media di Lapang Sasar, Akademi Jabatan Pengangkutan Jalan (JPJ) di Tiang Dua. Beliau berkata jumlah senjata api bagi kegunaan pegawai SPRM Melaka dalam menjalankan tugas pencegahan jenayah rasuah masih mencukupi.


Kelemahan sistem pengurusan punca bekalan ikan berkurangan - LKIM

TAIPING, 28 Mei- Masalah birokrasi dan sistem penyampaian yang lemah dikenal pasti sebagai punca kekurangan bekalan ikan di negara ini.Pengerusi Lembaga Kemajuan Ikan Malaysia (LKIM) Datuk Syed Abu Hussin Hafiz Syed Abdul Fasal berkata kelemahan tersebut jika tidak ditangani dengan baik boleh menyebabkan kekurangan bekalan ikan terus berlarutan.“Keadaaan ini berlaku sehingga menyebabkan rakyat terpaksa menanggung kesan kenaikan harga ikan dan rakyat memerlukan bantuan segera. Sekarang simpanan ikan tidak ada, kalau ada kita boleh bagi percuma kepada rakyat,” katanya kepada pemberita pada Majlis Sambutan Hari Raya Aidilfitri Pengerusi LKIM Bersama Nelayan dan Masyarakat di Changkat Jering, dekat sini malam tadi.Pada 22 Mei lepas, Pengerusi Persatuan Nelayan Kebangsaan (Nekmat) Abdul Hamid Bahari berkata pendaratan ikan terutama di utara Semenanjung Malaysia berkurangan hingga 70% iaitu daripada lebih sejuta tan kepada kira-kira 300,000 tan sebulan berikutan keadaan cuaca tidak menentu sejak dua bulan lepas.Syed Abu Hussin berkata beliau telah membentangkan masalah bekalan ikan kepada Lembaga Pengarah yang dianggotai oleh Kementerian Pertanian dan Industri Makanan, Kementerian Kewangan dan Unit Perancang Ekonomi supaya melakukan tindakan segera dalam hal itu namun masih tiada jawapan balas.

“Sampai hari ini LKIM belum lagi mula menyimpan ikan sedangkan kita mempunyai kilang membeku ikan tetapi tidak jalan dan 1,000 tan metrik tong sejuk beku yang kita ada juga terbiar. Ikan sejuk beku boleh disimpan sehingga dua tahun,” katanya.Beliau berkata persediaan perlu dibuat dengan membeli lebih banyak ikan untuk disimpan memandangkan keadaan laut ketika ini bukan musim tengkujuh.“Kita mempunyai Selat Melaka dan Laut China Selatan. Kalau terdesak dan ikan berkurangan di mana kita hendak mencarinya. Bagi mengatasi krisis bekalan ikan, hendaklah cepat-cepat turun ke laut,” katanya.


Isteri Wan Junaidi meninggal dunia

KUCHING, 28 Mei - Datin Seri Feona Sim @ Norjanah, 70, isteri kepada Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar meninggal dunia di sebuah pusat perubatan swasta di Kuching pada pukul 6 petang semalam.Menurut kenyataan yang dikeluarkan pejabat Wan Junaidi malam tadi, jenazah Allahyarhamah akan dibawa ke kediaman Wan Junaidi di Jalan Green Kuching dan solat jenazah akan diadakan pada pukul 9 pagi ini sebelum dikebumikan di Tanah Perkuburan Samariang.Allahyarhamah mendirikan rumah tangga dengan Wan Junaidi pada 9 Sept 1972 dan dikurniakan tiga anak perempuan iaitu Embok Fariah, 49; Sharifah Nong-Jasima, 38 dan Sharifah Nuril Barieyah, 29.Difahamkan Allahyarhamah meninggal dunia akibat mengalami pendarahan dalaman.

(Allahyarhamah yang berusia 70 tahun menghembuskan nafas terakhir di Pusat Perubatan Borneo (BMC) pada jam 6 petang semalam)


KDN persoal UNHCR beri kad pelarian sewenang-wenangnya

KAPAR, 27 Mei- Kementerian Dalam Negeri (KDN) mempersoal tindakan Suruhanjaya Tinggi Pertubuhan Bangsa-Bangsa Bersatu mengenai Pelarian (UNHCR) memberi kad pengesahan pelarian kepada beberapa individu warga Indonesia.Menterinya, Datuk Seri Hamzah Zainuddin berkata, menerusi operasi penguatkuasaan, pihaknya berjaya mengesan beberapa warga Indonesia yang didapati memiliki kad pelarian yang dikeluarkan UNHCR.“Macam mana UNCHR mengeluarkan kad sewenang-wenangnya, sehinggakan dengan ada kad ini, seolah-olah sah untuk mereka tinggal dalam negara.Sepatutnya UNHCR kena faham, kepastian individu itu pelarian atau tidak biar kita tentukan” katanya dalam sidang media selepas Operasi Penguatkuasaan Imigresen bersama Menteri Dalam Negeri di Pasar Besar Meru, di sini.

(Datuk Seri Hamzah Zainuddin menyertai Operasi Penguatkuasaan Imigresen di Pasar Besar Meru)

Menerusi operasi tersebut, 51 daripada 704 warga asing yang diperiksa ditahan atas pelbagai kesalahan berkaitan imigresen.

Sementara itu, mengulas kegagalan sistem di Pejabat Imigresen Kelana Jaya yang dilaporkan sebuah portal, beliau berkata ia bukan sahaja berlaku di pejabat berkenaan tetapi juga di pejabat imigresen lain.“Sebenarnya kita guna ni adalah sistem yang lama, maka sudah tentulah sistem lama dah terlampau ramai, dia ada ‘jammed’ sedikit. Sebab itu kita telah pun ‘award’ kepada satu syarikat sistem yang baharu dan mereka sedang jalan proses itu dan dijangka tahun 2024 siap semuanya, kita boleh guna sistem yang lebih canggih  dan bagus,” katanya lagi.


Hanya berselawat dan minum air sungai ketika sesat

TUMPAT, 28 Mei- Hanya berselawat dan mengalas perut dengan meminum air sungai.Demikian pengalaman diceritakan warga emas yang ditemui selepas hilang ketika dia membersihkan kebun durian dan buah-buahan miliknya di Kampung Pasir Dusun, Jeli, Kelantan.Yaakub Ismail, 76 tahun yang hilang sejak Khamis lalu, ditemukan selamat oleh penduduk kampung pada pukul 6.45 petang kelmarin."Walaupun tidak berasa takut dan lapar, saya sentiasa berdoa supaya ditunjukkan jalan pulang kerana sudah berasa terlalu letih disebabkan sering berjalan.Letih kerana sebaik menjelang siang, saya akan mula berjalan mencari jalan keluar dan hanya berehat apabila malam sahaja," katanya ketika ditemui di rumahnya di Kampung Berangan Masjid, di sini.

(Yaakub Ismail, 76 tahun ditemukan selamat oleh penduduk kampung pada pukul 6.45 petang kelmarin)

Bercerita bagaimana dia boleh tersesat, Yaakub berkata, dia pergi ke kebun itu bersama dua anaknya dan ingin melihat sekitar tanahnya seluas 4.8 hektar yang hampir keseluruhan ditanam dengan buah-buahan. Terdahulu, Yaakub dikunjungi Ahli Parlimen Tumpat, Datuk Che Abdullah Mat Nawi.


JBPM siap siaga di kawasan tumpuan bencana seluruh negara


RTM kearah martabat seni budaya tempatan

KUCHING, 27 Mei - Radio Televisyen Malaysia (RTM) sedia bekerjasama dengan jabatan serta agensi lain untuk mengadakan program yang memartabatkan seni dan budaya tempatan pada masa akan datang. Ketua Pengarah Penyiaran, Datuk Che Roslan Che Daud berkata usaha itu penting agar seni dan budaya tempatan dapat dijunjung dan diangkat ke peringkat lebih tinggi. Kataya program-program melibatkan kesenian dan kebudayaan yang merupakan identiti sesebuah tempat perlu diperbanyakkan untuk menyemarakkan lagi suasana dan persekitaran aktiviti seni dan budaya setempat. Che Roslan berucap demikian pada majlis perasmian Juh Bermukun 76 Jam Tanpa Henti untuk catatan Malaysia Book of Records di Auditorium P. Ramlee RTM Kuching.

(Che Roslan pada majlis perasmian Juh Bermukun 76 Jam Tanpa Henti untuk catatanMalaysia Book of Records di Auditorium P. Ramlee RTM Kuching)

Katanya bunyian dan melodi yang terhasil melalui persembahan seni muzik gendang Melayu Sarawak atau 'bermukun, tandak dan gendang lama adalah seni budaya unik dimiliki Sarawak dan tidak terdapat di mana-mana negeri lain.

Justeru ia harus dipelihara, diperjuang dan diperkembangkan lagi terutamanya di kalangan generasi muda di negeri ini.  Menurut Che Roslan lagi program yang melibatkan 76 peserta mukun ini sekali gus bakal menyaksikan permulaan satu lagi detik bersejarah dalam dunia penyiaran Malaysia khasnya di Sarawak.  Beliau turut menzahirkan penghargaan kepada pihak Kementerian Pelancongan, Industri Kreatif dan Seni Persembahan Sarawak serta agensi-agensi lain yang menyokong RTM Sarawak merealisasikan program empat hari itu yang akan melabuhkan tirai pada Isnin ini.


Pasukan kaji kandungan, bawa RTM terus ke hadapan

KUCHING, 27 Mei - Jabatan Penyiaran di setiap negeri disaran menubuhkan pasukan mengkaji kandungan program yang mampu membawa Radio Televisyen Malaysia (RTM) ke hadapan.Ketua Pengarah Penyiaran, Datuk Che Roslan Che Daud memberitahu kajian tersebut merangkumi pemerhatian kepada elemen-elemen yang perlu dimasukkan untuk penambahbaikan.Che Roslan berkata, walaupun bukan dalam bentuk lonjakan ia boleh dilaksana dalam bentuk anjakan iaitu bergerak ke hadapan untuk membolehkan transformasi yang lebih segar daripada aspek kandungan siaran yang lebih berkesan.  Beliau turut menyentuh peranan Jabatan Penyiaran sebagai medium kerajaan yang sangat penting kepada masyarakat dengan maklumat yang disampaikan betul, tepat dan sahih.  Datuk Che Roslan ditemui dalam majlis Perhimpunan Dwi Bulanan RTM Sarawak di sini. Beliau turut berkesempatan menyaksikan perasmian program Juh Bermukun 76 jam tanpa henti di Auditorium P.Ramlee, RTM Kuching.

(Che Roslan ketika majlis Perhimpunan Dwi Bulanan RTM Sarawak)

Perasmian disempurnakan Menteri Pelancongan, Industri Kreatif dan Seni Persembahan Sarawak, Datuk Seri Abdul Karim Rahman Hamzah. Penganjurannya bersempena Ulang Tahun Hari RTM ke-76 dan sambutan 100 hari Kementerian Pelancongan, Industri Kreatif dan Seni Persembahan Sarawak.  76 peserta mukun terlibat sepanjang persembahan bukan sahaja melibatkan peserta mukun seluruh Sarawak malah turut disertai pemukun Sabah dan Labuan.  Persembahan juga disiarkan secara langsung di platform media sosial Facebook RTM Sarawak serta semua saluran radio RTM Sarawak.  Program bermukun ini pernah dianjurkan pada tahun 2004 dengan catatan 50 jam tanpa henti.


Penerima bantuan MAIWP diminta semak dan kemaskini maklumat peribadi

KUALA LUMPUR, 27 Mei - Majlis Agama Islam Wilayah Persekutuan (MAIWP) menasihatkan penerima bantuan bulanannya agar menyemak dan mengemas kini maklumat peribadi mereka bagi penyaluran bantuan tambahan sebanyak RM150 seorang.  Menurut Menteri di Jabatan Perdana Menteri (Hal Ehwal Agama), Datuk Idris Ahmad ini adalah bantuan terbaharu MAIWP di bawah program Kasih Asnaf-Zero Hunger khusus buat penerima Bantuan Kewangan Bulanan MAIWP yang kini seramai 30,000 orang.

(Idris menyampaikan anugerah kepada  penerima Anugerah Perkhidmatan Cemerlang MAIWP)

"Sumbangan RM150 yang diberikan, ini satu sumbangan yang baru yang diberikan oleh pihak MAIWP. Salah satu untuk ikhtiar yang kita buat untuk kita meringankan bebanan terutama dalam kalangan masyarakat. Sasaran kita adalah untuk pastikan masyarakat terlibat ada makanan di atas meja . Kita tahu asas yang perlu ada kepada masyarakat terutama di bandar. Ini kerana MAIWP sedar kerana dalam soal kemiskinan di bandar ini lebih dasyat berbanding kemiskinan di kampung," kata Idris selepas menyampaikan anugerah kepada 94 orang penerima Anugerah Perkhidmatan Cemerlang MAIWP di sini. Bantuan boleh ditebus melalui aplikasi Boost dan juga dompet MAIWP.  Tambah Idris jika penerima bantuan bulanan MAIWP tidak mempunyai telefon pintar boleh terus ke pejabat MAIWP untuk berbuat demikian.  Selain itu MAIWP dan Yayasan Pembangunan Ekonomi Islam Malaysia (YaPEIM) telah memperuntukkan RM3 juta bagi membantu asnaf meningkatkan taraf hidup.Ini menerusi inisiatif bantuan modal dan ilmu perniagaan kepada 2,000 orang penerima dibawah program Musa’adah Tijariyyah 2.0 dan Inspirasipreuner. Pada majlis tersebut beliau menyeru agensi dibawahnya terutama MAIWP untuk terus kehadapan bagi membantu golongan asnaf yang memerlukan demi memastikan tiada lagi yang kelaparan.


Pemilihan penganti Menteri Perusahaan Perladangan, dan Komoditi, PM perlu diberi kebebasan

PONTIAN, 27 Mei - Kebebasan perlu diberikan kepada Perdana Menteri, Datuk Seri Ismail Sabri Yaakob bagi memilih calon sesuai menyandang jawatan Menteri Perusahaan Perladangan, dan Komoditi, selepas Datuk Zuraida Kamaruddin keluar Parti Pribumi Bersatu Malaysia (BERSATU)dan menyatakan hasrat meletak jawatan sebagai menteri, semalam.


RM3.95 juta dikumpul menerusi Projek Wakaf Air KASA

PENDANG, 27 Mei - Projek Wakaf Air Kementerian Alam Sekitar dan Air (KASA) berjaya mengumpul kutipan sebanyak RM3.95 juta sejak ia dilancarkan pada 17 Disember 2020 sehingga kini. Sepanjang tempoh tersebut lebih RM930,000 telah diperuntukkan bagi melaksanakan 23 Projek Wakaf Air di tujuh buah negeri di Semenanjung Malaysia dan memberi manfaat kepada lebih 12,000 penduduk.Timbalan Menteri Alam Sekitar dan Air, Datuk Mansor Othman berkata ia melibatkan tujuh projek wakaf air di Kelantan, lima di Pahang, masing-masing tiga projek di Kedah, Perak dan Selangor serta Johor dan Negeri Sembilan masing-masing satu projek. Beliau berkata sebanyak 19 lagi projek bernilai lebih RM887,000 sedang dalam pelaksanaan dan akan memanfaatkan hampir 10,000 penduduk dan dijangka siap pada bulan Jun dan Julai tahun ini.  Enam daripada projek tersebut terletak di Kedah iaitu di Kampung Padang Toi, Kampung Charok Kit, Kampung Sena, Kampung Danglau, Kampung Titi Akar dan Kampung Desa Jaya.  Projek-projek ini merangkumi skop pembinaan kolam tadahan air, penyambungan paip berserta aksesori dan pembinaan tangki air.

(Mansor bercakap kepada pemberita selepasmelawat Projek Wakaf Air di Kampung Titi Akar di sini)

"Kita buat projek ini kerana di kawasan-kawasan yang tidak sampai bekalan atau saluran air. Itu yang kita laksanakan ini. Yang kedua untuk memenuhi program infaq ini, dan ini mustahak kerana kita mahu galakkan masyarakat untuk ke jalan Allah SWT. Saya nak sebut juga disini penting ianya terbuka kepada semua. Walaupun kita namakan infaq, wakaf air ini tetapi ia bukan untuk orang muslim sahaja. Jadi semua, muslim dan bukan muslim," kata Mansor di sini. Penggunaan dana Wakaf Air adalah bagi membiayai projek-projek perkhidmatan air berskala kecil bernilai di bawah RM50,000 seperti penggalian perigi, penyelenggaraan dan pembelian alat ganti bagi meneruskan bekalan air bersih dan penyediaan sumber alternatif.Pada tahun ini KASA mensasarkan pelaksanaan projek diperluaskan lagi sehingga ke negeri Sabah dan Sarawak dengan had siling pendanaan dibawah RM75,000.


Warga emas hidap nyanyuk ditemukan mati

KEMAMAN, 27 Mei - Seorang warga emas ditemukan mati di kaki lima jalan di kilometer 8 Jalan Ibok - Ayer Jernih di sini pagi tadi.  Mayat Misron Kastaja 66 tahun itu ditemui oleh penduduk kampung yang kebetulan melalui jalan tersebut dalam keadaan tertiarap di kaki lima jalan pada pukul 7.30 pagi. Ketua Polis Daerah Kemaman, Superintenden Hanyan Ramlan berkata warga emas tersebut merupakan seorang warga Indonesia yang mendapat warga status pemastautin tetap di negara ini.  Menurut Hanyan, warga emas tersebut menghidap penyakit nyanyuk dan tinggal seorang diri di sebuah rumah sewa di Kampung Payoh Dalam.  Mangsa sering dilihat berjalan kaki seorang diri pada setiap masa dan disebabkan oleh penyakitnya, mangsa sering terlibat dalam kemalangan ketika berjalan kaki serta ketika menunggang motosikal.

(Misron Kastaja 66 tahun ditemukan penduduk kampung  dalam keadaan tertiarap)

Sepasukan anggota polis yang menerima laporan berkenaan penemuan mayat tersebut bergegas ke lokasi kejadian dan hasil pemeriksaan lanjut tidak menemui sebarang unsur-unsur jenayah pada mayat mangsa.  Waris mangsa yang tiba di lokasi kejadian tidak lama kemudian mengesahkan identiti warga emas tersebut dan mayat mangsa kemudiannya dibawa ke Unit Forensik Hospital Kemaman untuk tindakan lanjut.  Superintenden Hanyan berkata, proses bedah siasat akan dilakukan bagi mengenal pasti punca kematian mangsa dan kes diklasifikasikan sebagai mati mengejut.


Derita gout kronik pendengar setia Pahangfm dapat perhatian RTM

ROMPIN, 27 Mei - Penderitaan pendengar setia Pahangfm, Muhammad yang terlantar sejak tiga tahun lalu akibat penyakit gout kronik menarik perhatian Jabatan Penyiaran.Menurut Pengarah Jabatan Penyiaran Negeri Pahang, Arrifin Awang, bantuan berupa wang tunai RM1,000 hasil sumbangan Ibu Pejabat Jabatan Penyiaran diserahkan kepada Muhammad Redzuan, menerusi program Jelajah Syawal RTM.

(Pengarah Jabatan Penyiaran Negeri Pahang, Arrifin Awang(kanan)

"Kita berharap dengan sedikit sumbangan ini dapat meringankan beban yang dihadapi oleh beliau dan isterinya yang turut menghidapi penyakit kronik. Disebabkan sakit, kedua-dua mereka tidak dapat bekerja mencari rezeki," kata Arrifin.Muhammad Redzuan, 31 tahun, dan isteri merupakan penerima bantuan kewangan bulanan daripada Majlis Ugama Islam Pahang (MUIP) dan Jabatan Kebajikan Masyarakat (JKM) Negeri Pahang.  "JKM bagi RM500 sebulan, MUIP dapat RM400, MUIP punya saya beli ubat dan jarum kencing manis. "Perbelanjaan saya untuk perubatan RM380, tidak termasuk lampin pakai buang dewasa sebab selalu tukar. Alhamdulliah dapat bantuan daripada RTM, harapan kalau boleh nak sihat," kata Muhammad Redzuan


Anggota polis parah dirempuh motosikal

BALING, 27 Mei - Seorang anggota polis cedera parah selepas dirempuh motosikal yang ditunggang remaja berusia 16 tahun.  Kejadian berlaku kira-kira pukul 5 petang semalam ketika anggota berkenaan sedang menjalankan tugas Ops Motosikal dan Samseng Jalanan di Kampung Tas di sini.  Ketua Polis Daerah Baling, Superintendan Shamsudin Mamat dalam kenyataan berkata ketika kejadian remaja berkenaan cuba meloloskan diri selepas diarahkan berhenti untuk pemeriksaan. Namun remaja tersebut bertindak agresif selepas melanggar anggota yang sedang bertugas menyebabkan anggota berkenaan patah kaki. Remaja berkenaan bagaimanapun berjaya ditahan dan direman selama empat hari bagi membantu siasatan dibawah Seksyen 307 Kanun Keseksaan. Manakala anggota polis yang cedera dihantar ke hospital Baling untuk rawatan lanjut.

(Ketua Polis Daerah Baling, Superintendan Shamsudin Mamat)

Remaja berkenaan antara enam penunggang motosikal berusia 16 hingga 23 tahun yang ditahan dalam operasi selama dua hari bermula Rabu lalu yang dijalankan di sekitar Kampung Lalang dan Kampung Tas. Enam penunggang tersebut direman empat hari bagi membantu siasatan kerana terbabit dalam kegiatan lumba haram di sekitar daerah itu. Kes disiasat mengikut Seksyen 42(1) Akta Pengangkutan Jalan 1987 dan Seksyen 64 akta sama.Dalam operasi tersebut, sebanyak 233 saman dikeluarkan atas pelbagai kesalahan trafik dan 48 motosikal disita. Motosikal yang disita melakukan kesalahan trafik seperti tiada nombor pendaftaran, pengubahsuaian ekzos, ubah struktur peralatan, tiada cermin sisi, nombor pendaftaran tidak mengikut spesifikasi, tiada lesen memandu dan cukai jalan tamat tempoh.


Kerjasama KPLB, K-KOMM bantu tingkat kualiti capaian internet di luar bandar

(KPLB pelawa swasta bantu tingkat jaringan internet di luar bandar, KEMAS)

SEPANG, 27 Mei - Kementerian Pembangunan Luar Bandar (KPLB) akan bekerjasama dengan Kementerian Komunikasi dan Multimedia (K-KOMM) bagi membantu meningkatkan kualiti capaian internet di kawasan luar bandar.Menteri Pembangunan Luar Bandar, Datuk SerI Mahdzir Khalid berkata kawasan-kawasan yang sering mengalami masalah capaian telah dikenal pasti terutama yang melibatkan kelas Jabatan Kemajuan Masyarakat (KEMAS).

(Datuk Seri Mahdzir Khalid ditemu bual wartawan selepas pelancaran Pelan Strategik Pengurusan Sumber Manusia Kementerian Pembangunan Luar Bandar 2022-2025)

.Sehingga kini terdapat lebih 11,000 kelas KEMAS di seluruh negara dan tidak kesemuanya mempunyai capaian internet yang baik. "Kalau 11,000 berapa ribu sahaja yang ada capaian? Yang dekat dengan bandar ni oklah capaiannya. Yang jauh dari bandar mungkin capaiannya rendah. Macam mana kita nak tolong supaya sekolah KEMAS dapat ditambah baik, itu maksud saya. "Jadi ada usaha yang kita buat supaya akhirnya kita juga dapat membantu kerajaan untuk membantu meningkatkan capaian internet di luar bandar," kata Mahdzir ketika ditemui di Sepang.


(Penahanan dibuat di kedudukan 22.6 batu nautika/APMM)

KOTA TINGGI, 27 Mei - Agensi Penguatkuasaan Maritim Malaysia (APMM) Zon Maritim Tanjung Sedili menahan sebuah kapal tangki, dipercayai bersauh tanpa kebenaran di timur laut Tanjung Kelesa, Kota Tinggi, Johor, 3.20 petang semalam.  Timbalan Pengarahnya, Komander Maritim Mohd Najib Sam berkata, kapal tangki berdaftar dari Vietnam itu ditahan bot peronda APMM semasa operasi rutin di perairan Johor Timur. Turut ditahan, 19 warga Vietnam dan lima warga Myanmar berumur 22 hingga 55 tahun.  "Penahanan dibuat di kedudukan 22.6 batu nautika.

(APMM tahan kapal tangki bersauh tanpa kebenaran/Foti fail)

"Hasil pemeriksaan, kesemua mereka mempunyai dokumen pengenalan diri yang sah. Namun nakhodanya gagal mengemukakan kebenaran bersauh daripada Pengarah Laut Malaysia," kata Mohd Najib dalam satu kenyataan. Mereka dibawa ke pejabat APMM Zon Maritim Tanjung Sedili untuk tindakan lanjut.  Kes disiasat mengikut Seksyen 491B(1)(L) Ordinan Perkapalan Saudagar 1952.


Jualan tiket ETS, KTM Intercity bagi Julai hingga Disember dibuka mulai hari ini

KUALA LUMPUR, 27 Mei- Jualan tiket bagi perkhidmatan tren elektrik (ETS) dan KTM Intercity akan dibuka mulai hari ini bagi perjalanan dari 1 Julai sehingga 31 Disember tahun ini berdasarkan jadual waktu sedia ada.Keretapi Tanah Melayu Berhad (KTMB) dalam kenyataan memaklumkan perkhidmatan ETS akan beroperasi dengan 32 perkhidmatan melibatkan 10 laluan KL Sentral-Butterworth, 10 laluan KL Sentral-Ipoh, lapan laluan KL Sentral-Padang Besar dan masing-masing dua laluan Gemas-Butterworth dan Gemas-Padang Besar.Perkhidmatan KTM Intercity pula beroperasi dengan 22 servis terdiri daripada dua Ekspres Timuran, enam Ekspres Selatan dan 14 Shuttle Timuran.“Mulai 1 Julai, perkhidmatan Ekspres Rakyat Timuran akan beroperasi semula dari Stesen Johor Bahru Sentral ke Stesen Tumpat termasuk perkhidmatan Ekspres Selatan yang akan beroperasi dari Stesen Johor Bahru Sentral ke Stesen Gemas,” menurut KTMB dalam kenyataan yang dikeluarkan malam tadi.Menurutnya, operasi bagi laluan Kempas Baru ke Johor Bahru Sentral sebelum ini ditutup bagi kerja-kerja menaik taraf Projek Landasan Berkembar Elektrik Gemas-JB Sentral (PLBEGJB) pada 23 November lepas.“Jualan tiket ini dibuka untuk tempoh enam bulan bagi membolehkan orang ramai membuat perancangan awal terutama bagi mereka yang akan menyambut Aidiladha, cuti sekolah serta mereka yang merancang untuk bercuti,” kata Ketua Pegawai Eksekutif Kumpulannya Mohd Rani Hisham Samsudin dalam kenyataan sama.Beliau berkata memandangkan pintu sempadan negara telah dibuka dan kemasukan pelancong dijangka meningkat sehingga akhir tahun ini, pelanggan disaran untuk membeli tiket segera bagi menikmati kadar tambang murah serta memilih tempat duduk.

Sementara itu, pelanggan KTMB boleh mendapatkan diskaun sebanyak RM15 dengan menggunakan kod promo ‘CUTIKERETAPI2’ bagi perjalanan sehingga 30 November serta diskaun tambang perjalanan berkumpulan sebanyak 25% melalui Pakej Keluarga Malaysia menggunakan promo kod ‘KMKTMB22’ untuk pembelian tiket dewasa atau kanak-kanak. Pengguna boleh membuat pembelian tiket menerusi aplikasi KTMB Mobile (KITS) atau laman sesawang KTMB. Maklumat lanjut boleh didapati dengan menghubungi Pusat Panggilan KTMB di 03-2267 1200 atau saluran media baharu rasmi KTMB dan laman sesawang di www.ktmb.com.my.


Kanak-kanak perempuan maut dilanggar bas sekolah di Sepang

PUTRAJAYA, 27 Mei- Seorang kanak-kanak perempuan berusia satu tahun empat bulan maut selepas dilanggar sebuah bas sekolah di hadapan rumahnya di Taman Anggerik, Bandar Baru Salak Tinggi, Sepang semalam.Ketua Polis Daerah Sepang ACP Wan Kamarul Azran Wan Yusof berkata mangsa dipercayai dilanggar ketika mengekori kakaknya yang keluar dari rumah untuk menaiki bas itu dalam kejadian kira-kira pukul 12.15 tengah hari semalam.“Kakak mangsa tidak menyedari yang adiknya itu mengekorinya yang ingin menaiki bas, apabila bas bergerak mangsa didapati berada di bawah bas berkenaan.Mangsa telah dibawa keluar dari bawah bas oleh kakaknya dan telah mengalami kecederaan parah di kepala dan beberapa bahagian di badan,” katanya dalam satu kenyataan ringkas malam tadi.

Beliau berkata mangsa kemudiannya dibawa ke Klinik Kesihatan Salak di Sepang dan disahkan meninggal dunia. “Mangsa telah di hantar ke Hospital Putrajaya untuk bedah siasat,” katanya menambah kes berkenaan disiasat di bawah Seksyen 41(1) Akta Pengangkutan Jalan (APJ) 1987.


Dinosaur 'tawan' Sunway Pyramid sempena filem Jurassic World Dominion

KUALA LUMPUR, 27 Mei- Sunway Pyramid berganding bahu dengan Universal Pictures bagi membawakan pengalaman istimewa bertemakan haiwan prasejarah kepada pengunjung pusat membeli-belah itu sempena tayangan filem Jurassic World Dominion di pawagam seluruh negara mulai 9 Jun ini.Mulai hari ini hingga 12 Jun, para pengunjung dapat menikmati pelbagai pameran dan aktiviti yang menarik bertemakan filem tersebut secara eksklusif di pusat beli-belah itu.Pengurus Besar Sunway Pyramid Jason Chin dalam kenyataan hari ini berkata mereka teruja untuk mengalu-alukan kedatangan pengunjung dan menjadi sebahagian daripada kempen Jurassic World Dominion.“Filem ini menarik dan memberi inspirasi selain mencetus keterujaan dan pengalaman seumpama inilah yang kami ingin sajikan kepada pengunjung kami di sini. Mereka berpeluang merasai pengalaman menggali tulang dinosour yang tertimbus dan menyaksikan haiwan prasejarah ini yang dimodelkan dalam saiz sebenar. “Kami ingin memberi mereka peluang untuk menyelami semua deria mereka dalam pengembaraan dengan Jurassic World Dominion ini. Kami mahu meluaskan pengalaman sinematik ini melangkaui layar lebar dan kami berbesar hati dengan usaha sama yang dijalin bersama Universal Pictures bagi membangkitkan naluri kanak-kanak yang ada dalam setiap diri kita di samping mencipta kenangan manis,” katanya. Orang ramai boleh mengunjungi Blue Concourse di LG2, untuk bersuka ria di Jurassic World Evolution 2 Game Zone serta mengambil bahagian dalam pelbagai aktiviti seperti membuat ambar dan fosil dinosaur atau mengasah naluri paleontologi mereka dengan mencari tulang-tulang dinosaur yang tertanam.Sementara itu, di tengah dataran tersebut para pengunjung dapat melihat barisan bintang filem ini dalam bentuk model 3-D seperti Velociraptor Blue dan Beta berserta reruai gambar Tyrannosaurus Rex (T-Rex) di sebelahnya.Orang ramai juga boleh mengunjungi reruai berhampiran TGV Cinemas yang akan menjual set hidangan kombo eksklusif meliputi barangan Jurassic World Dominion di dataran tersebut. Lencana pin Jurassic World Dominion akan disediakan di semua lokasi TGV Cinemas IMAX, manakala topi besbol akan ditawarkan secara eksklusif di Sunway Pyramid, Sunway Velocity Mall dan Sunway Putra Mall. Beliau berkata para peminat juga boleh membeli barangan bertemakan filem ini dari reruai yang terletak di dataran tersebut sambil menonton klip filem Jurassic World Dominion pada dinding TV LED yang diletakkan di belakangnya, sekali gus melahirkan atmosfera Jurassic World yang mempersonakan.Chin berkata keterujaan berterusan di pusat beli-belah itu dengan pelbagai stesen yang didirikan oleh jenama seperti Agenda Suria, Philips dan Lego yang boleh ditemui di Orange Avenue, LG2; LG1 di ruang berhadapan Coffea Coffee serta di gelanggang sekitar luncur ais juga di aras LG1.Stesen khas ini merupakan sebahagian daripada sajian pengalaman kembara Jurassic World Dominion, iaitu pelanggan perlu melengkapkan beberapa aktiviti untuk menebus seunit kotak rahsia Jurassic World Dominion berserta miniatur dinosaur di dalamnya.

“Sebagai ganjaran tambahan bagi aktiviti yang disempurnakan, baucar promo akan diagihkan kepada pengunjung untuk dibelanjakan pada barangan Jurassic World Dominion di laman sesawang Sunway eMall yang mereka juga boleh menikmati khidmat penghantaran percuma ke seluruh Malaysia khas untuk pembelian ini.“Lima pelanggan bertuah juga berpeluang memenangi hadiah utama Cabutan Bertuah berupa televisyen Android Philips 55”. Untuk mengambil bahagian, pembeli harus membelanjakan minimum RM150 atau RM100 bagi ahli Sunway Pals di pusat beli-belah ini lalu menghantar resit mereka melalui aplikasi mudah alih Sunway Pyramid,” katanya. Untuk maklumat lanjut mengenai kempen Jurassic World Dominion oleh Sunway Pyramid, sila layari https://www.sunwaypyramid.com/jurassic-world-at-sunway-pyramid serta platform media sosial Sunway Pyramid.


KPLB cari inisiatif bantu ringankan beban kos sara hidup pelajar MARA

SEPANG, 26 Mei- Kementerian Pembangunan Luar Bandar (KPLB) sedang mencari inisiatif yang bersesuaian bagi mengurangkan beban kos sara hidup pelajar dibawah tajaan Majlis Amanah Mara (Mara) yang menuntut di luar negara.Menurut Menterinya, Datuk Seri Mahdzir Khalid berkata pihaknya memandang serius isu tersebut kerana ia melibatkan soal kebajikan dan jumlah pelajar yang ramai. Justeru, pihaknya kini sedang mengatur pertemuan dengan semua pelajar di luar negara bagi sesi libat urus bersama KPLB."Jadi pihak MARA sendiri dah ada inisiatif untuk nak lihat berapa sebenarnya amaun yang patut ditambah. Pihak kementerian dan saya sendiri akan berjumpa dengan pelajar-pelajar di United Kingdom tidak lama lagi untuk kita berdialog, nak tanya macam mana sekarang sebabnya kos sara hidup merata tempat di seluruh dunia naik termasuk United Kingdom," kata Mahdzir kepada pemberita RTM.Tambahnya, hasil sesi libat urus itu nanti akan dirumuskan di peringkat agensi dan kementerian sebelum dibawa untuk perhatian Perdana Menteri.Beliau sebelum ini memaklumkan, satu penelitian semula kadar elaun pelajar luar negara dibawah tajaan MARA akan dibuat susulan kenaikan kos sara hidup pelajar khususnya di United Kingdom dan Ireland.

Sementara itu, KPLB akan bekerjasama dengan Kementerian Komunikasi dan Multimedia (KKOMM) bagi membantu meningkatkan kualiti capaian internet di kawasan luar bandar.Jelas Menteri KPLB, Datuk Seri Mahdzir Khalid, pihaknya telah mengenal pasti kawasan-kawasan yang sering mengalami masalah tersebut terutama di kelas Jabatan Kemajuan Masyarakat (KEMAS).Ujarnya, sehingga kini terdapat lebih 11,000 kelas KEMAS di seluruh negara dan tidak semuanya mempunyai capaian internet yang baik. "Yang dekat dengan bandar ini mungkin capaiannya baik tapi kalau yang tinggal jauh dari bandar capaian mereka rendah. Maka, kita akan usahakan untuk kita tolong supaya sekolah KEMAS dapat dipertingkatkan, itu maksud saya. Jadi ada usaha yang kita buat supaya akhirnya kita juga dapat membantu kerajaan untuk membantu meningkatkan capaian Internet di kawasan luar bandar," tambahnya selepas melancarkan Pelan Strategik Pengurusan Sumber Manusia KPLB 2022-2025 di sini.Pelan tersebut menggariskan 6 teras strategik yang akan membantu meningkatkan kualiti sistem penyampaian perkhidmatan dan budaya kerja yang cemerlang.Turut diraikan pada majlis tersebut seramai 87 orang penerima Anugerah Perkhidmatan Cemerlang KPLB bagi tahun 2021 serta 14 orang pesara.


Kriteria pekerja asing sebagai pengawal keselamatan dipertingkat - KDN

PUTRAJAYA, 26 Mei- Kriteria membawa masuk pekerja asing sebagai pengawal keselamatan akan lebih teliti dan tepat.Menteri Dalam Negeri, Datuk Seri Hamzah Zainuddin menegaskan walaupun sektor keselamatan memerlukan sehingga 150,000 pengawal keselamatan untuk mengisi kekosongan di seluruh negara, tapisan kepada latar belakang pekerja yang diambil akan lebih terperinci.KDN sebelum ini telah bersetuju untuk membawa masuk antara 50,000 ke 60,000 pekerja asing dalam sektor pengawal keselamatan manakala selebihnya adalah pekerja tempatan.Perbincangan dengan Perdana Menteri dari negara sumber seperti Nepal, Bangladesh dan Pakistan telah diadakan tetapi kriteria ketat perlu mereka patuhi."Dia mestilah mempunyai pengalaman, sama ada dia pernah bekerja sebagai pihak berkuasa di negara masing-masing atau pun pernah bekerja dengan syarikat-syarikat sekuriti di negara tersebut," kata Hamzah ketika ditemui dalam Majlis Jamuan Aidilfitri Jabatan Imigresen Malaysia 2022 di Putrajaya.

(Menteri Dalam Negeri, Datuk Seri Hamzah Zainuddin menjelaskan perkara tersebut kepada media ketika ditemui dalamMajlis Jamuan Aidilfitri Jabatan Imigresen Malaysia 2022, di sini)

Antara ciri penting lain jelasnya, mereka perlu sihat tubuh badan dan juga tahu undang-undang di negara ini.


Pembukaan laluan baharu MAB ke Qatar bantu pulihkan sektor pelancongan - MOTAC

SEPANG, 26 Mei- Laluan baharu Penerbangan Malaysia Airlines Bhd (MAB) ke Doha, Qatar dilihat mampu memacu pemulihan sektor pelancongan Malaysia dan meningkatkan lagi pertumbuhan aliran trafik di Lapangan Terbang Antarabangsa Kuala Lumpur (KLIA).Menurut Menteri Pelancongan, Kesenian dan Kebudayaan Datuk Seri Nancy Shukri, ia secara tidak langsung membuka Malaysia secara lebih luas kepada pelancong dari destinasi antarabangsa yang lain."Ini amat sesuai dengan matlamat kami untuk menarik lebih ramai pelancong bukan sahaja dari Qatar malah dari negara lain di timur tengah, eropah dan Amerika Syarikat. Saya percaya perkhidmatan baharu ini akan membantu menjamin hubungan yang lebih kukuh antara setiap wilayah dan meningkatkan sokongan serta merangsang minat dalam kalangan pengendali pelancongan dalam menjual pakej perjalanan ke setiap destinasi yang terlibat," kata Datuk Nancy selepas meraikan ketibaan kumpulan sulung penumpang dari Doha menerusi penerbangan sulung MH161.

(Menteri MOTAC, Datuk Seri Nancy Shukri berkata demikian dalam sebuah majlis meraikan ketibaan kumpulan sulungpenumpang dari Doha di Lapangan Terbang Kuala Lumpur (KLIA))

MAB semalam mula melancarkan penerbangan terus setiap hari antara KLIA dan Lapangan Terbang Antarabangsa Hamad melalui MH160 ke Doha yang berlepas pada jam 9.20 malam dan diikuti dengan penerbangan balik MH161 dari Doha ke Kulala Lumpur pada pukul 1.30 pagi waktu tempatan dengan menggunakan pesawat A330-300.


Kerajaan pertimbang pelanjutan subsidi melibatkan penternak ayam

KUALA LUMPUR, 26 Mei- Kerajaan sedang mempertimbang sama ada untuk melanjutkan subsidi melibatkan penternak ayam.Langkah intervensi dilaksana sejak Februari itu bertujuan mengawal kenaikan harga selain menjamin bekalan berterusan. Ketua Setiausaha Kementerian Pertanian dan Industri Makanan (MAFI), Datuk Haslina Abdul Hamid menggesa penternak yang layak agar segera memohon subsidi berkenaan sebelum Jun depan. "Untuk membantu mengurangkan beban dalam kos pengeluaran. Dan dari segi tuntutan kita dan permudahkan dan kita harap penternak yang layak boleh memohon segera dan proses segera, dapat kita bantu menyediakan bekalan ayam," kata Datuk Haslina ketika ditemui selepas rakaman program Inklusif di Angkasapuri.

(Ketua Setiausaha Kementerian Pertanian dan Industri Makanan (MAFI), Datuk Haslina Abdul Hamid ditemu bual RTMselepas rakaman program Inklusif)

Sejumlah RM528 juta telah diperuntukkan bagi tujuan itu dengan setiap penternak menikmati subsidi pada kadar 60 sen sekilogram.


MySejahtera diaktifkan semula bermula esok, pantau wabak cacar monyet - KJ

PUTRAJAYA, 26 Mei- 'Health Alert Monkeypox' akan dilaksanakan menerusi aplikasi MySejahtera bermula esok.Menteri Kesihatan, Khairy Jamaluddin memaklumkan pengembara yang tiba dari negara endemik cacar monyet atau dari negara yang melaporkan kes akan menerima peringatan kesihatan tersebut setiap hari selama 21 hari sebagai peringatan untuk membuat pemantauan kesihatan kendiri."Sekiranya kita ada kes itu, maka kita akan melaksanakan pemantauan atau hat melalui MySejahtera. Jadi MySejahtera akan diaktifkan semula untuk penilaian di rumah (Home Assessment) dan untuk HSO sekiranya berlaku kes jangkitan atau kawalan kluster dan wabak di Malaysia," kata Khairy dalam sidang media maya di Facebook rasmi Kementerian Kesihatan Malaysia (KKM) petang tadi.

Sementara itu, Kementerian Kesihatan turut menasihatkan kepada pengembara yang bergejala dan bermungkinan dijangkiti virus cacar monyet untuk menunda perjalanannya ke luar negara.KKM juga telah mempertingkatkan survelan penyakit ini dalam negara dan sekiranya terdapat kes yang disyaki atau disahkan cacar monyet, pengamal perubatan dikehendaki membuat notifikasi kepada Pejabat Kesihatan Daerah dalam masa 24 jam.Bagaimanapun, Khairy menekankan setakat ini, tiada laporan berkaitan wabak ini di Malaysia.

(Kes penyakit cacar monyet membimbangkan di luar negara/REUTERS)

Khairy turut mengulas lanjut berhubung keputusan ujian Makmal Kesihatan Awam Kebangsaan (MKAK) mengesahkan seorang kanak kanak berusia tiga athun menghidap Penyakit Tangan, Kaki dan Mulut (HFMD) dan bukannya wabak berkenaan."Setakat ini, belum ada lagi kes cacar monyet ini. Ada kes yang tular menyatakan satu kes kanak kanak yang melepuh yang dikatakan cacar monyet tapi ia disahkan HFMD. Bukan cacar monyet," tambahnya.Kanak kanak berkenaan dibawa ke Klinik Kesihatan Batu 14, Selangor untuk membuat pemeriksaan kerana mengalami gejala demam dan ruam.

Dalam pada itu, KKM dalam persiapan dan perancangan untuk membuat vaksinasi bersasar kepada kontak rapat kepada kes cacar monyet sekiranya ada.Khairy berkata kementerian mempunyai stok penimbal yang strategik dan bersedia dengan situasi sekiranya berlaku penularan di negara ini."Kita juga sedang membuat persiapan dan perancangan untuk membuat vaksinasi kepada kontak rapat sekiranya berlaku peningkatan terutama kepada mereka yang dikesan dengan cacar monyet," tambahnya.


Kerjasama LLM dan PCSB bakal bangunkan lebuh raya pintar, Smart Highway

PUTRAJAYA, 26 Mei- Lembaga Lebuhraya Malaysia (LLM) telah menandatangani Perjanjian Persefahaman (MoU) bersama Prosignal Consortium Sdn Bhd (PCSB) bagi membangunkan sistem pengurusan lebuh raya pintar berkonsepkan Smart Highway.Kerjasama ini merupakan strategi oleh LLM dalam mendepani era digital dalam industri lebuh raya bagi memenuhi keperluan serta ekspektasi pengguna lebuh raya.Menurut Pengerusi Lebuhraya Malaysia, Datuk Abdul Rashid Asari, perkhidmatan kepada pengguna lebuh raya dapat dipertingkatkan melalui perkongsian idea oleh kedua-dua pihak."Idea-idea baharu sebagai nilai tambah dalam meningkatkan perkhidmatan kepada pengguna lebuh raya. Penyatuan kepakaran yang dimiliki kedua-dua pihak serta kerjasama industri lebuh raya akan membuahkan hasil terbaik seterusnya manfaat kpeada Keluarga Malaysia khususnya pengguna lebuh raya di Malaysia," kata Datuk Abdul Rashid kepada RTM selepas majlis menandatangani perjanjian LLM dan PCSB di sebuah hotel di Putrajaya.

(Pengerusi Lebuhraya Malaysia, Datuk Abdul Rashid Asari menjelaskannya kepada media menerusi ucapannya dalam majlis tanda tangan perjanjian tersebut)

Ini termasuk analitik, data raya dan pelbagai kepakaran yang melibatkan penggunaan kepintaran buatan (artificial intelligence). Kerjasama ini juga melibatkan pendigitalan pengurusan sumber manusia, prosedur kerja di dalam pemantauan operasi lebuh raya mewujudkan sistem maklumat pengurusan rekabentuk dan pembinaan lebuh raya berinovasi.Pendigitalan operasi dan pusat data serta penyeragaman sistem pengurusan lebuh raya akan memudahkan LLM menyalurkan maklumat dan informasi yang lebih pantas.Menerusi konsep Smart Highway yang diketengahkan, ia akan melibatkan pembangunan aplikasi telefon pintar untuk operasi lebih raya dan sistem pengurusan aset lebuh raya yang komprehensif dan sistematik bagi tujuan rekabentuk, pembinaan dan penyelenggaraan lebuh raya.


Langkah 3BP, tingkatkan biodiversiti harimau di hutan Malaysia

KUALA LUMPUR, 26 Mei- Langkah 3BP (Biological, Petrolling & Protection Programme) telah dilihat memberi kesan yang baik dalam menambah jumlah harimau di hutan Malaysia. Ini kerana berlakunya kepupusan harimau belang yang berada dalam taraf yang bahaya iaitu kurang daripada 150 ekor. Timbalan Menteri Tenaga dan Sumber Asli, Datuk Ali Biju berkata seramai 225 orang yang terlibat dalam pemasangan ribuan jerat di dalam hutan telah berjaya ditangkap. "Ini merupakan satu kejayaan yang amat besar kerana sejak kita menangkap penceroboh atau pemburu haram ini, sekarang jumlah tangkapan sudah turun, jumlah jerat yang kita jumpa di hutan pun turun maknanya program tersebut amat berjaya memberi kesan di lapangan dan kesan di hutan itu sendiri," kata Datuk Ali kepada pemberita RTM selepas menjadi tetamu di rancangan Selamat Pagi Malaysia (SPM) hari ini.

(Timbalan Menteri Tenaga dan Sumber Asli, Datuk Ali Biju ditemu bual RTM selepas menjadi tetamu rancangan SPM pagi tadi)

Tambahnya, 800 orang anggota tentera terlibat diletakkan di dalam kawasan hutan di seluruh hutan Semenanjung Malaysia. Dalam pada itu, komuniti orang asli turut serta di mana kepakaran mereka yang mempunyai pengetahuan yang luas mengenai penjagaan hutan adalah penting dalam menjaga biodiversiti tersebut. Beliau berharap agar inisiatif ini akan berterusan dalam usaha menambah jumlah harimau di hutan ini.


Hanya dua kanak-kanak dijangkiti HFMD bergejala teruk dirawat di ICU - Khairy

PUTRAJAYA, 26 Mei- Hanya dua orang kanak kanak yang disahkan terkena Penyakit Tangan, Kaki dan Mulut (HFMD) mengalami gejala teruk dan memerlukan rawatan di Unit Rawatan Rapi (ICU), setakat semalam.Menteri Kesihatan, Khairy Jamaluddin memaklumkan kedua-dua kes ini positif virus Enterovirus 71 atau EV71."Pada 25 Mei 2022, kanak-kanak pertama yang dijangkiti telah beransur pulih dan tidak memerlukan bantuan pernafasan lagi namun masih dipantau di ICU manakala kes kedua masih lagi memerlukan bantuan pernafasan tetapi dalam keadaan stabil. 'Surveilan virus' penyebab HFMD mendapati virus Enterovirus 71, Coxsackie A16 dan Coxsackie A6 adalah virus utama yang berada dalam persekitaran Malaysia," kata Khairy memberitahu media dalam sidang khas media dari Geneva yang diadakan secara dalam talian.

(Menteri Kesihatan, Khairy Jamaluddin menjelaskan perkara tersebut menerusi sidang media khas maya dari Geneva/KKM)

Lima negeri mempunyai bilangan kes tertinggi dengan Selangor mencatatkan lebih dari 16,000 kes atau 28.3% manakala Wilayah Persekutuan Kuala Lumpur dan Putrajaya pula lebih dari 7,000 kes atau 12.6%.Negeri lain adalah Perak, Kelantan dan Sabah turut mempunyai bilangan kes yang tinggi.Sehingga kini, bilangan kes mingguan terus meningkat dengan julat kes dilaporkan antara 1,500 ke 15,000 seminggu atau 300 hingga 2,000 kes sehari.


Keputusan Zuraida sertai PBM tidak beri kesan kepada PN - PAS

KUALA TERENGGANU, 26 Mei- Peletakan jawatan Menteri Perusahaan Perladangan dan Komoditi, Datuk Zuraida Kamaruddin tidak menjejaskan Perikatan Nasional (PN).Presiden PAS, Tan Sri Abdul Hadi Awang berkata parti itu yakin sokongan rakyat adalah kekuatan dan penentu kepada kejayaan sesebuah parti.Ini kerana setiap individu bebas membuat keputusan."Peletakan jawatan itu tak jejaskan PN sebab kita bergantung kepada sokongan rakyat. PAS bergantung pada rakyat tetapi pemimpin boleh pergi boleh datang," kata Hadi Awang ketika ditemui pemberita RTM di Majlis Rumah Terbuka PAS Terengganu, di sini.

(Presiden PAS, Tan Sri Abdul Hadi Awang/BERNAMA)

Dalam pada itu, Menteri Komunikasi dan Multimedia, Tan Sri Annuar Musa sebagai rakan sejawatan dalam Kabinet, beliau menyifatkan Menteri Perusahaan Perladangan dan Komoditi itu sebagai seorang yang cukup aktif dan sangat berjaya menguruskan kementeriannya.Tindakan Datuk Zuraida Kamaruddin keluar daripada parti Pribumi Bersatu Malaysia (Bersatu) dan menyertai Parti Bangsa Malaysia (PBM), disifatkan hak individu dan urusan sebuah parti lain."Mereka adalah merupakan sahabat dalam gabungan kerajaan kami, sama-sama berada dalam jemaah menteri. Jadi soal berita itu, saya fikir itu adalah hak kepada beliau dan menjadi urusan dalaman parti BERSATU yang harus kita hormati. Lain-lain daripada itu, apa yang saya dapat katakan Zuraida adalah seorang yang telah menunjukkan prestasi yang baik dalam perkhidmatan beliau," kata Annuar Musa ketika ditemu bual RTM.

(Menteri K-KOM, Tan Sri Annuar Musa/FailBERNAMA)

Terdahulu, Datuk Zuraida memutuskan untuk menyertai Parti Bangsa Malaysia (PBM) kerana mempercayai dengan perjuangan parti itu dan amat tertarik dengan enam prinsip terasnya.Beliau turut menjelaskan akan bertemu dengan Perdana Menteri bagi membincangkan mengenai kedudukannya sebagai menteri.

Berita berkaitan Datuk Zuraida umum keluar Bersatu, sertai PBMSementara itu, apabila ditanya media sama ada UMNO akan bekerjasama dengan PBM, beliau berpandangan UMNO perlu bersikap terbuka sepanjang masa dan mesti menjadi tonggak kepada penyatuan mana-mana parti yang memperjuangkan perkara sama.Tambahnya paling utama bagi mana-mana parti yang mempunyai hasrat perjuangan sama dalam membela Melayu Islam harus bermuafakat dalam PRU15 akan datang dan jika berlaku ia mampu menjanjikan kemenangan besar kepada UMNO dan rakan sekutunya.


Bekalan ikan masih mampu tampung keperluan pengguna di Terengganu

KUALA TERENGGANU, 26 Mei - Kerajaan Terengganu yakin bekalan ikan di negeri itu masih mampu menampung keperluan pengguna.  Pengerusi Jawatankuasa Pertanian, Industri Makanan, Perladangan, Komoditi dan Pembangunan Luar Bandar, Dr Azman Ibrahim berkata walaupun permintaan sumber protein itu akan meningkat namun ia tidak menjadi satu krisis meskipun harga ayam meningkat.  Kadar tangkapan ikan yang direkodkan sangat memberangsangkan.

(Dr Azman Ibrahim ditemui pada majlis sambutan Aidilfitri Jabatan Perikanan hari ini)

"Bila permintaan tinggi tapi kalau sekiranya tangkapan kita juga tinggi dia tidak begitu memberi kesan. Tapi kalau permintaan tinggi dalam masa sama hasil kita berkurangan akan bagi kesan pada harga sebab harga dipengaruhi bekalan dan permintaan itu standard yang kita tidak boleh hendak ramal secara tepat situasi akan berlaku," kata Azman ketika ditemui di majlis sambutan Aidilfitri Jabatan Perikanan di sini.  Beliau berkata, plan stategi telah dirangka bersama Kementerian Pertanian dan Industri Makanan (MAFI) di Terengganu agar krisis makanan tidak berlaku di negeri itu.


Bekalan ikan di pasaran tempatan dijangka pulih pada Jun

PUCHONG, 26 Mei - Bekalan ikan di pasaran tempatan dijangka kembali pulih mulai bulan depan.Timbalan Menteri Pertanian dan Industri Makanan, Datuk Seri Ahmad Hamzah, ketika menyatakan komitmen tersebut berkata, penurunan bekalan ketika ini bersifat sementara dan selari dengan pola pendaratan tahun-tahun sebelumnya.Beliau menjelaskan, aktiviti penangkapan ikan berkurangan sepanjang akhir Ramadan dan dua minggu pertama Syawal.Berdasarkan pemantauan Lembaga Kemajuain Ikan Malaysia (LKIM) di pusat pendaratan ikan, pasar borong dan runcit seluruh negara menunjukkan sedikit penurunan dari segi penawaran bagi pendaratan ikan marin sebanyak 15 peratus.Bagaimanapun, Datuk Seri Ahmad memaklumkan, pembekalan ikan sejuk beku QFish digunakan oleh LKIM sebagai langkah jangka pendek bagi menangani kekurangan bekalan tersebut.

(Timbalan Menteri Pertanian dan Industri Makanan, Datuk Seri Ahmad Hamzah)

"Qfish sebenarnya ikan rakyat yang kita sejuk beku dan akan kita bekalkan bila bekalan ikan berkurangan. "Qfish ini akan mengambil tempat dan Qfish ini sebenarnya menjadi rebutan. Harganya cukup berpatutan, sekilo RM10 sejuk beku", katanya kepada pemberita semasa menghadiri Majlis Aidilfitri LKIM di sini, hari ini.Berdasarkan data pendaratan ikan antara 2016 sehingga 2021, pada bulan Jun kebiasaaannya akan mula menunjukkan trend peningkatan pendaratan diiuti bulan seterusnya dan kaan mnecapai kemuncak sekitar September atau Oktober.


Kelantan sasar tambah bilangan sangkar ikan air tawar, tangani kekurangan bekalan ikan laut

KOTA BHARU, 26 Mei- Rakyat Kelantan digalakkan menjadikan ikan air tawar sebagai pilihan sumber protein berikutan bekalan ikan laut berkurangan selain berlaku peningkatan harga berterusan.Menteri Besar Kelantan, Datuk Ahmad Yakob berkata ia berikutan kandungan protein ikan air tawar adalah sama dengan hasil ikan air laut.  Menurut beliau, selain mampu mengembangkan industri ikan air tawar ia juga dapat menampung kekurangan sumber hasil laut. Pada tahun 2020, pengeluaran ikan air tawar Kelantan mencapai lebih 4,000 metrik tan dengan nilaian lebih kurang RM49 juta.  “Ikan air tawar ini adalah salah satu daripada sumber makanan yang penting bagi kita. Di samping kita mendapat sumber makanan laut, yang darat juga perlu diketengahkan," kata beliau kepada pemberita ketika ditemui selepas merasmikan Program Jelajah Perikanan Jom Makan Ikan Air Tawar di Perkarangan Stadium Sultan Muhammad ke-4, di sini.

(Menteri Besar Kelantan, Datuk Ahmad Yakob merasmikan Program Jelajah Perikanan Jom Makan Ikan Air Tawar diPerkarangan Stadium Sultan Muhammad ke-4 hari ini)

Hadir sama, Timbalan Ketua Pengarah Perikanan (Pembangunan), Mohd Mokhtar Mahamud.Mengulas lanjut, Datuk Ahmad berkata sehingga kini terdapat 30 unit sangkar ikan air tawar di Danau Tok Uban, Pasir Mas dan bilangannya akan ditambah bagi meningkatkan lagi hasil pengeluaran.Secara tidak langsung, ia juga mampu membantu sumber pendapatan penduduk setempat dan nilai sumber protein rakyat Kelantan.Ikan keli dan ikan patin merupakan dua hasil utama ikan air tawar di negeri itu.


Remaja 14 tahun tikam ibu disyaki alami halusinasi

KOTA BHARU, 26 Mei- Remaja lelaki berusia 14 tahun yang menikam ibunya dengan menggunakan pisau dalam kejadian di Pasir Puteh, Kelantan malam kelmarin disyaki mengalami halusinasi.  Bagaimanapun, Pemangku Ketua Polis Kelantan, Datuk Muhamad Zaki Harun berkata, ia perlu dibuktikan terlebih dahulu menerusi rawatan hospital. Jelas beliau, pihaknya menahan reman remaja tersebut untuk siasatan lanjut."Kita akan hantar kepada pakar psikologi hospital untuk dinilai dan kita juga telah mula siasatan semalam untuk melihat karakter pelaku ini di luar dengan kawan-kawan dia, di sekolah kelakuan yang macam mana jadi ini akan diambil kira semasa kita rujuk kepada pihak psikologi hospital.Ujian saringan ke atas remaja tersebut juga dibuat dan keputusan didapati negatif," katanya di perkarangan Ibu Pejabat Polis Kontinjen (IPK) Kelantan, di sini.

(Datuk Muhamad Zaki Harun, Pemangku Ketua Polis Kelantan)

Dalam kejadian pukul 11.45 malam kelmarin, seorang wanita berusia 41 tahun parah selepas ditikam dengan pisau oleh anak lelakinya ketika mangsa sedang tidur di rumahnya di Bukit Yong, Pasir Puteh.Mangsa ditikam di dada mengakibatkan paru-parunya bocor serta kehilangan banyak darah dan kini dirawat di zon merah Hospital Universiti Sains Malaysia (HUSM), Kubang Kerian. Terdahulu, Datuk Muhamad Zaki hadir pada majlis sambutan Hari Raya Aidilfitri peringkat IPK di Dewan Dato' Dr Ab Rahman di sini, yang turut dihadiri Menteri Besar Kelantan, Datuk Ahmad Yakob.


Letupan di Tak Bai, Polis tingkat kawalan dan risikan di sempadan

KOTA BHARU, 26 Mei - Polis Kelantan akan meningkatkan pengawasan dan risikan di sempadan susulan insiden pengeboman dan ketegangan yang berlaku di Selatan Thailand khususnya di Takbai malam tadi.  Menurut Pemangku Ketua Polis Kelantan, Datuk Muhamad Zaki Harun, semua unit risikan di sempadan telah menjalankan tugasan dan setakat ini kejadian tersebut tidak melibatkan rakyat Malaysia.Beliau berkata setakat ini keadaan di sempadan juga selamat dan terkawal.

(Pemangku Ketua Polis Kelantan, Datuk Muhamad Zaki Harun)

"Kita mengambil tindakan berhati-hati dan meningkatkan kawalan. Saya rasa dari segi keselamatan amat terjamin kerana insiden yang berlaku itu, kita percaya insiden tersebut tidak ada kaitan dengan kegiatan penyeludupan.“Kita kena tunggu hasil siasatan yang dilakukan oleh pihak berkuasa negara jiran," katanya kepada pemberita selepas Majlis Sambutan Hari Raya Aidilfitri Peringkat Ibu Pejabat Polis Kontinjen (IPK) Kelantan di sini, hari ini.Malam tadi, Penduduk Di Pengkalan Kubor, Tumpat dikejutkan dengan insiden pengeboman dan bunyi tembakan bertali arus yang berlaku di Takbai, Selatan Thailand.  Katanya, hubungan dan kerjasama dengan pihak berkuasa Thailand erat dan sering berkongsi maklumat antara agensi dan PDRM.  Polis mengambil pendekatan mengikuti perkembangan tersebut dari semasa ke semasa.  Bagaimanapun, beliau menegaskan serangan dan ketegangan yang berlaku di Takbai dipercayai tidak membabitkan kumpulan penyeludup dengan pihak berkuasa negara jiran.


Koperasi disaran bantu kerajaan tangani kemelut harga barang dan bekalan

KUALA NERUS, 26 Mei- Koperasi disaran memainkan peranan bantu kerajaan hadapi kemelut kenaikan harga dan kekurangan barangan keperluan di pasaran.  Situasi kekurangan bekalan ayam dan kenaikan harga tepung dilihat perlu penglibatan secara langsung peranan koperasi yang ketika ini terlibat dalam industri makanan khususnya.  Cadangan itu disuarakan Yang di-Pertua Dewan Undangan Negeri Terengganu, Datuk Yahaya Ali yang melihat kekuatan yang ada pada koperasi di seluruh negara ketika ini.  Koperasi di negara kini tidak lagi dilabelkan sebagai pertubuhan sosial semata-mata tetapi merupakan sebuah entiti perniagaan yang setanding dengan koperasi di negara-negara maju di dunia.  "Untuk membantu menyelesaikan sebahagian daripada masalah, terutama mslh orang tengah kartel itu, sebenarnya kita boleh berperanan bersama. Jadi ini juga akan dilihat oleh kerajaan negeri melalui agensi-agensi kerajaan yang sedia ada insya-Allah. Dari segi golongan koperasi terutama yang terlibat dalam bidang pengeluaran makanan, ini merupakan satu cabaran utk semua pihak bertanggungjawab," kata Datuk Yahaya ditemui selepas Majlis Perasmian Hari Koperasi Negara 2022 Peringkat Negeri Terengganu Sempena 100 Tahun Koperasi, di sini.

(Yang di-Pertua Dewan Undangan Negeri Terengganu, Datuk Yahaya Ali menyampaikan cenderahati dan hadiahkepada penerima pada Majlis Perasmian Hari Koperasi Negara 2022 Peringkat Negeri Terengganu hari ini)

Sambutan Hari Koperasi tahun ini bertemakan, 100 Tahun Gerakan Koperasi Membangun Keluarga Malaysia.


Pengawasan di pintu masuk antarabangsa dipertingkat, elak cacar monyet merebak ke Malaysia

GUNUNG SEMANGGOL, 26 Mei- Pengawasan di semua pintu masuk antarabangsa akan dipertingkat bagi memastikan penularan virus cacar monyet yang kini berlaku di luar negara tidak merebak ke Malaysia.Timbalan Menteri Kesihatan, Datuk Dr. Noor Azmi Ghazali berkata, Bahagian Kawalan Penyakit, Kementerian Kesihatan (KKM) diminta mengumpul sampel dan mengenal pasti penumpang yang menunjukkan simptom bagi mengawal penyakit itu.Bagaimanapun beliau mengesahkan setakat ini masih tiada individu di negara ini dijangkiti virus berkenaan."Jadi kita menggesa siapa yang ada tanda seperti demam dan tumbuh ruam yang bertompok-tompok yang dikatakan daripada monyet, kalau ada tanda tersebut sila tampil untuk kita buat pemeriksaan dan ujian untuk mengesahkannya.Setakat ini memang belum ada jangkitan tersebut, jadi gesaan kita jangan buat sebarang andaian dengan apa yang ditularkan di media sosial tanpa bukti yang kukuh," katanya selepas Majlis Penyerahan Pusat Transformasi Perikanan (FTC) My Komuniti Perikanan di Kampung Tepi Kolam Bukit Merah, di sini.

(Datuk Dr. Noor Azmi Ghazali, Timbalan Menteri Kesihatan)

Kemaskini terbaharu agensi penyakit Kesatuan Eropah (EU) menyaksikan jumlah kes cacar monyet yang disahkan di seluruh dunia telah mencecah 219 kes.


SAU 10.0 sasar penyertaan 200,000 belia

(Program Santai Anak Utara pada 10 Oktover 2015/FB)

PUTRAJAYA, 26 Mei - Kira-kira 200,000 belia dijangka menyertai program Santai Anak Utara (SAU) 10.0 bersempena sambutan ulang tahunnya yang ke-10.Sambutan kali ini diadakan selama tiga hari dari 15 hingga 17 Julai di Taman Ekspo Pertanian Malaysia (MAEPS), Serdang, Selangor.Timbalan Menteri Perpaduan Negara, Wan Ahmad Fayhsal Wan Ahmad Kamal yang juga Penasihat SAU berkata, sambutan kali ini memberi tumpuan kepada kumpulan belia resah iaitu belia yang tidak berada dalam program pendidikan, latihan dan pekerjaan (NEET).

(Wan Ahmad Fayhsal Wan Ahmad Kamal)

"Belia-belia adalah mesej, mereka tiada suara di dalam Twitter. Tapi mereka ramai, jadi kita nak bawa mereka ini ke dalam aktiviti yang mereka suka iaitu motor dan kita sediakan input-input positif tentang pekerjaan, tentang pendidikan lanjut dari segi kemahiran kepada mereka," kata Wan Ahmad Fayhsal.

Turut diberi fokus, pembangunan sahsiah anak muda sebagai generasi pelapis negara.


Kotor dan menjijikkan, sebuah kilang kopi diarah tutup

BUKIT MERTAJAM, 26 Mei- Sebuah kilang memproses serbuk kopi di Bukit Mertajam diarah tutup 14 hari selepas didapati terlalu kotor dan jijik.  Arahan penutupan itu dikeluarkan Bahagian Keselamatan dan Kualiti Makanan (BKKM) Jabatan Kesihatan negeri Pulau Pinang dalam serbuan Ops Tegar pagi tadi.

Pegawai Kesihatan Persekitaran BKKM negeri, Mohd Wazir Khalid berkata bangkai tikus turut ditemui di lantai kilang terbabit.

(Bangkai tikus ditemui di kilang terbabit)

Keadaan itu boleh menyebabkan produk makanan yang dikeluarkan tercemar.  Pihaknya mendapati kilang berkenaan tidak mengikut peraturan bagi Program Jaminan Keselamatan Makanan (PJKM). "Hasil operasi, kita temui beberapa kesalahan. Antaranya, terdapat seekor bangkai tikus di bahagian stor penyimpanan produk makanan. Selain itu, kita tengok dari segi lantai, yang mana berlopak dan menjadi takungan air. Ini boleh menyebabkan percikan kepada produk sekali gus boleh mencemarkan makanan," kata Mohd Wazir kepada pemberita RTM selepas operasi.

(Pegawai Kesihatan Persekitaran BKKM negeri, Mohd Wazir Khalid menjelaskan kepada media hasil operasi di kilang tersebut)

Tambahnya, penggunaan logo halal pada bungkusan kopi terbabit juga dilihat meragukan.  Selain notis penutupan, tiga kompaun turut dikeluarkan dalam operasi itu atas pelbagai kesalahan.


Lebih 5,000 tetamu meriahkan rumah terbuka K-KOM

PUTRAJAYA, 26 Mei- Lebih 5,000 tetamu hadir memeriahkan Majlis Sambutan Hari Raya Aidilfitri Kementerian Komunikasi dan Multimedia (K-KOMM) di Dataran Gemilang, di sini selepas dua tahun rumah terbuka tidak dianjurkan ekoran pandemik COVID-19 yang melanda negara.Menteri Komunikasi dan Multimedia Tan Sri Annuar Musa yang berpakaian baju melayu biru tua lengkap bersamping, tiba pada pukul 12 tengah hari diiringi Ketua Setiausaha K-KOMM, Datuk Seri Mohammad Mentek.Majlis sambutan hari raya itu diadakan bertujuan mendekatkan ukhwah Keluarga Malaysia khususnya warga K-KOMM selain menghargai para petugas media yang sentiasa menyokong K-KOMM, jabatan dan agensi di bawahnya melalui penerbitan dan pemberitaan di media cetak, elektronik dan digital.Antara tetamu yang hadir memeriahkan acara ialah Menteri Pembangunan Wanita, Keluarga dan Masyarakat, Datuk Seri Rina Harun, Menteri Alam Sekitar dan Air, Datuk Seri Tuan Ibrahim Tuan Man serta Ketua Pengarah Penyiaran Datuk Che Roslan Che Daud.Tan Sri Annuar turut meluangkan masa melawat 21 gerai yang menyajikan pelbagai hidangan makanan dan minuman antaranya lemang, rendang, sate, apam balik, dimsum, rojak, dodol, nasi kerabu dan nasi dagang.

(Tan Sri Annuar Musa tiba di Majlis Sambutan Hari Raya Aidilfitri K-KOMM di Dataran Gemilang)

Pada majlis itu, seramai 24 orang artis veteran daripada empat persatuan iaitu Persatuan Seniman Malaysia (Seniman), Persatuan Karyawan Malaysia (Karyawan), Persatuan Kebajikan Artis Veteran Malaysia (PKAVM) dan Yayasan Artis Veteran Malaysia (YAVM) diraikan sempena Majlis Sekalung Budi Pengamal Media, Penggiat Seni dan Industri Kreatif.Turut sama disantuni, 43 anak-anak yatim dari Baitul Ulfah Centre, Seri Kembangan, Selangor.


Kes HFMD meningkat, 17 taska dan pusat jagaan kanak-kanak di Kelantan ditutup

KOTA BHARU, 26 Mei- 17 taska dan pusat jagaan kanak-kanak di Kelantan ditutup ekoran peningkatan jumlah jangkitan Penyakit Tangan, Kaki dan Mulut (HFMD).  Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, premis-premis yang ditutup melibatkan beberapa jajahan di negeri itu terutama di Kota Bharu dan Tumpat. "Setakat ini jumlah keseluruhan kes jangkitan HFMD yang dicatatkan meningkat kepada 4,000 kes dengan kebanyakan membabitkan kanak-kanak berusia lima tahun ke bawah.  Bila kita diagnos ada premis tutup 10 hari, kerana tempoh inkubasi kerana kita tidak mahu ia terus merebak," katanya selepas menyempurnakan Majlis Perasmian Pembukaan Bangunan Wisma I-Medikel di Kota Bharu.

(Dr. Izani Husin, Pengerusi Jawatankuasa Kerajaan Tempatan, Perumahan dan Kesihatan Negeri)

Mengulas lanjut, Dr Izani juga tidak menolak kemungkinan lebih banyak taska dan pusat jagaan kanak-kanak akan di tutup dalam tempoh terdekat sekiranya jumlah kes jangkitan terus mencatatkan peningkatan. Menurutnya, arahan kuarantin serta penutupan premis berkenaan merupakan langkah terbaik ketika ini bagi mengelakkan penularan lebih serius meski tiada kes melibatkan kematian.


PUTRAJAYA, 26 Mei - Tempoh perkhidmatan guru sementara lantikan tahun 2019 akan dilanjutkan untuk tempoh setahun lagi.Kementerian Pendidikan Malaysia (KPM) dalam kenyataan memaklumkan, pelanjutan itu bagi membolehkan urusan temuduga dan lantikan ke jawatan tetap dilaksanakan.Bagaimanapun, mereka perlu memenuhi syarat dietapkan Suruhanjaya Perkhidmatan Pendidikan (SPP).

(Tempoh perkhidmatan guru interim lantikan 2019 dilanjutkan setahun lagi/Foto fail)

KPM turut memaklumkan, guru sementara lantikan sebelum tahun 2019 perlu memastikan syarat-syarat lantikan Skim Perkhidmatan Pegawai Perkhidmatan Pendidikan (PPP) dipenuhi. Ia juga membolehkan perakuan dibuat KPM sebelum dikemukan kepada SPP dalam urusan temuduga dan lantikan tetap.


Haji: Malaysia tunggu keputusan Arab Saudi, rayuan kuota tambahan

JOHOR BAHRU, 26 Mei - Malaysia masih menunggu keputusan Kerajaan Arab Saudi berhubung rayuan kuota tambahan 5,000 jemaah haji tahun ini.Jelas Menteri di Jabatan Perdana Menteri Hal Ehwal Agama, Datuk Idris Ahmad, lebih seribu kekosongan tawaran ibadah Haji yang ditolak jemaah sebelum ini juga sudah diisi dengan keutamaan diberi kepada jemaah musim 2020 dan 2021.

(Menteri di Jabatan Perdana Menteri, Hal Ehwal Agama, Datuk Idris Ahmad)

Datuk Idris Ahmad berkata kepada pemberita selepas Pra-Pelancaran Majlis Tilawah dan Hafazan Al-Quran Peringkat Kebangsaan 1443 Hijrah di Pusat Islam Iskandar Johor, Johor Bahru.Jelasnya, lebih seribu bakal Jemaah haji menerima tawaran terpaksa menolak atas pelbagai faktor termasuk kesihatan. Sementara itu, surat tawaran ibadah haji bagi kumpulan kedua dikeluarkan 10 Mei lepas dan diberi masa 10 hari untuk memberi maklum balas. Malaysia diberi kuota sebanyak 14,306 jemaah iaitu 45 peratus daripada kuota tahunan yang biasa diterima. Penerbangan pertama jemaah Malaysia dijangka pada 4 Jun depan.


Datuk Zuraida umum keluar Bersatu, sertai PBM

KUALA LUMPUR, 26 Mei - Ahli Parlimen Ampang, Datuk Zuraida Kamaruddin umum keluar Parti Pribumi Bersatu Malaysia (Bersatu) dan akan menyertai Parti Bangsa Malaysia (PBM).Beliau juga akan berjumpa Perdana Menteri Datuk Seri Ismail Sabri untuk membincangkan peletakan jawatan sebagai Menteri Perusahaan Perladangan dan Komoditi.Zuraida melalui laman Facebooknya memaklumkan, akan terus menyokong kerajaan pimpinan Ismail Sabri yang selari dengan pendirian PBM.Menurutnya, keputusan menyertai PBM, dibuat selepas beliau mengambil kira pertimbangan yang mendalam.

PBM dilancarkan pada 21 Disember tahun lepas dan diketuai Ahli Parlimen Julau, Larry Sng.Parti itu kini mempunyai tiga Ahli Parlimen dan dua Ahli Dewan Undangan Negeri (ADUN).Zuraida kini berada di Turki memenuhi undangan memberikan ucapan pada majlis pembukaan Persidangan Perintis Ketujuh Gabungan Wanita Global untuk Al-Quds dan Palestin."Persidangan berlangsung selama tiga hari bermula pada 27hb Mei 2022, dan seterusnya saya akan ke Athens, Greece bagi memenuhi undangan Misi Perniagaan dan Pengembangan Pasaran Kayu Malaysia bersama Majlis Kayu Kayan Malaysia(MalaysianTimberCouncil). Insya-Allah saya akan kembali ke tanah air pada 2 Jun2022." katanya


Kelantan sasar sejuta pelancong sepanjang tahun ini

KOTA BHARU, 26 Mei - Kerajaan Kelantan menyasarkan ketibaan sejuta pelancong domestik dan antarabangsa tahun ini, sekali gus memberi nafas baharu kepada penggiat industri pelancongan dan kembali merancakkan ekonomi yang sebelum ini terkesan akibat penularan pandemik COVID-19Exco Perpaduan Masyarakat, Kebudayaan, Warisan dan Pelancongan Kelantan, Datuk Mejar (B) Md Anizam Abdul Rahman berkata, sasaran itu dikuatkan lagi dengan pembukaan sempadan darat Malaysia-Thailand di Kelantan.Katanya, pelancong dari selatan Thailand gemar memasuki negeri ini untuk membeli belah disebabkan nilai mata wang mereka lebih tinggi berbanding Ringgit Malaysia."Seluruh sektor termasuk pelancongan sudah mula dibuka secara penuh oleh pihak kerajaan."Kita sangat optimis sasaran untuk menerima kedatangan sejuta pelancong dalam tempoh setahun mampu dicapai," katanya kepada pemberita selepas merasmikan program jerayawara 'Jom ke Sarawak' di sini.

(Datuk Mejar (B) Md Anizam selepas merasmikan Program Jerayawara (Roadshow) “Jom Ke Sarawak”)

Kata beliau, kehadiran pelancong juga dilihat mampu memulihkan semula ekonomi negeri selepas terkesan akibat serangan COVID-19 sejak Mac 2020.Semua hotel di Kelantan yang sebelum ini terkesan dengan COVID-19 sudah mulai penuh dengan tempahan para pelancong."Pembukaan pintu sempadan ini sekali gus membolehkan pelancong antarabangsa khususnya dari Thailand masuk ke Kelantan," tambahnya.


Op Aman: Cubaan seludup keluar 850 kilogram daun ketum digagalkan

KUALA PERLIS, 26 Mei– Agensi Penguatkuasaan Maritim Malaysia (APMM), Zon Maritim Kuala Perlis merampas 58 bungkusan plastik berwarna hitam dipercayai mengandungi daun ketum bernilai RM153,000.Rampasan dibuat pada kedudukan 4.5 batu nautika dari barat laut pantai Kuala Sanglang, Perlis pada pukul 11.15 pagi, semalam.Pengarah Zon Maritim Kuala Perlis, Komander Maritim Mohd Hashim Mat Zain dalam kenyataannya berkata, rampasan dibuat hasil risikan dan intipan berkaitan sindiket tempatan yang melakukan aktiviti menyeludup keluar daun ketum ke negara jiran."Berikutan itu, Zon Maritim Kuala Perlis mengatur gerak aset laut bersama pasukan operasi bagi melakukan pemantauan dan pengawasan di lokasi berkenaan.Setibanya di lokasi, anggota bot ronda menemui 58 bungkusan plastik hitam disyaki daun ketum terapung di laut dengan anggaran berat lebih kurang 850 kilogram bernilai RM153,000 dipercayai cuba diseludup ke negara jiran," katanya menerusi kenyataan.

(Anggota APMM menarik bungkusan plastik hitam yang terapung di laut disyaki mengandungi daun ketum)

Tambah beliau, modus operandi sindiket tersebut adalah sama seperti tangkapan sebelum ini, iaitu menggunakan bot fiber enjin sangkut menuju ke sempadan Thailand untuk dipindah ke bot-bot nelayan Thailand di sempadan perairan Malaysia-Thailand.Semua hasil rampasan dibawa ke jeti Zon Maritim Kuala Perlis dan kes disiasat di bawah Seksyen 30(3) Akta Racun 1952.Sabit kesalahan boleh didenda tidak melebihi RM10,000 atau penjara tidak lebih empat tahun atau kedua-duanya.


Warga emas maut dihempap pokok kelapa

KANGAR, 26 Mei- Seorang wanita warga emas maut apabila sebatang pokok kelapa tumbang dan menghempap bilik tidur di kediamanya.Kejadian berlaku kira-kira pukul 4.50 pagi tadi di Jalan Bukit Kecil, KangarJabatan Bomba dan Penyelamat Negeri memaklumkan, panggilan kecemasan mengenai kejadian diterima pada pukul 4.53 pagi.Sebuah jentera berserta kenderaan utiliti dari Balai Bomba dan Penyelamat Kangar bergegas ke lokasi kejadian diketuai Pegawai Bomba Kanan II, Mohd Faizal Abu Shahid bersama lapan anggota.Setibanya di lokasi, mangsa dikenali sebagai Hatun Osman, 66 tahun telah dikeluarkan oleh orang awam dan disahkan meninggal dunia oleh pegawai perubatan Hospital Tuanku Fauziah.

(Keadaan bilik tidur di kediaman mangsa yang musnah dihempap pokok kelapa)

Mangsa seterusnya diserahkan kepada polis untuk tindakan lanjut.Pasukan Bomba bertindak memotong serta mengalihkan pokok tersebut menggunakan gergaji berantai dan operasi tamat pada pukul 6 pagi.


Banjir: Kerja mendalamkan sungai di Negeri Sembilan akan disegerakan

(Pemandangan udara menunjukkan kawasan sungai yang masih pada tahap bahaya serta kawasan Taman Lee Siew Joo dan Kampung Blok C Ampangan yang ditenggelami banjir susulan kejadian hujan lebat dan ribut/BERNAMA)

KUALA PILAH, 26 Mei - Kerja membersih dan mendalamkan sungai bagi mengatasi masalah banjir kilat di Negeri Sembilan akan dilaksana dengan kerjasama pihak swasta agar ia dapat dilakukan dengan kadar segera.

Menurut Menteri Besar, Datuk Seri Aminuddin Harun, 10 kawasan telah dikenal pasti dan perkara itu akan dibincangkan dalam mesyuarat peringkat jawatankuasa khas pada minggu hadapan. "Bersetuju untuk kerajaan negeri segerakan pengambilan pasir di sungai-sungai supaya tidak berlaku ataupun kita hendak lihat bahawa sungai didalamkan itu maksud dia sebenarnya dan kita nak supaya ia dilaksanakan dengan kadar segera.

"Sekali gus selesaikan masalah banjir yang kerap berlaku di kawasan-kawasan berkenaan," katanya dalam sidang media selepas mempengerusikan Pasca-Mesyuarat Mingguan Exco Pejabat Pentadbiran Daerah Kuala Pilah.

(Datuk Seri Aminuddin Harun selepas mempengerusikan Pasca Mesyuarat Mingguan Exco Pejabat Pentadbiran Daerah Kuala Pilah pada Rabu)

Selasa lalu, beberapa kawasan di daerah Seremban dan Kuala Pilah dilanda banjir kilat berikutan hujan lebat dan ribut.

Di Kuala Pilah, hampir 300 rumah kediaman dikenal pasti terjejas melibatkan beberapa lokasi termasuk Kampung Ismail, Kampung Semarak, Kampung Pasir dan Kampung Dato Mansor.

Menurut beliau, antara kawasan yang kerap banjir ialah Kampung Ismail, Ampangan, Seremban dan Linggi, Port Dickson serta kawasan-kawasan berhampiran sungai utama


Letupan bom, berbalas tembakan di sempadan Tak Bai

TUMPAT, 26 Mei - Beberapa siri letupan bom berlaku di Pekan Tak Bai dalam Wilayah Narathiwat selain kejadian berbalas tembakan dekat sini, pada malam Rabu.Kejadian berlaku kira-kira pukul 9.40 malam (waktu Malaysia) turut didengari dari arah Pengkalan Kubor yang terletak seberang dengan Pekan Tak Bai.Berdasarkan beberapa video yang dirakam oleh orang awam tular di media sosial  memaparkan situasi tegang dengan dentuman bom dan tembakan bertalu-talu, sehingga menimbulkan huru-hara.Media dilaporkan bahawa serangan itu dibuat terhadap pasukan tentera Thailand dan difahamkan beberapa tangkapan sudah dibuat.

(Syot layar video tular menunjukkan letupan di pekan Tak Bai malam tadi)

Pemangku Ketua Polis Kelantan, Datuk Muhamad Zaki Harun, yang ditemui di sini, turut memaklumkan kejadian itu yang berlaku dekat Tumpat.Bagaimanapun, beliau enggan mengulas lanjut kerana tembakan berlaku di dalam wilayah Thailand.Setakat ini tiada maklumat lanjut diterima berhubung kejadian tersebut.


Atasi banjir: Kerajaan Negeri Sembilan, syarikat swasta laksana kerja dalamkan sungai

(Pemandangan udara menunjukkan kawasan sungai yang masih pada tahap bahaya serta kawasan Taman Lee Siew Joo dan Kampung Blok C Ampangan yang ditelenggami banjir susulan kejadian hujan lebat dan ribut pada Selasa/FOTO BERNAMA)

KUALA PILAH, 25 Mei- Kerajaan Negeri Sembilan akan bekerjasama dengan syarikat swasta dalam menyegerakan kerja membersih dan mendalamkan sungai bagi mengatasi masalah banjir kilat yang kerap berlaku di negeri ini.Menteri Besar Datuk Seri Aminuddin Harun berkata perkara tersebut akan dibincangkan dalam mesyuarat di peringkat jawatankuasa khas pada minggu hadapan."Ada 10 kawasan dikenal pasti di sekitar negeri ini yang akan diperincikan nanti untuk dilaksanakan pengambilan pasir di sungai supaya tidak berlaku banjir. Kita mahu ia (kerja mendalamkan sungai) dilaksanakan segera," katanya pada sidang media selepas mempengerusikan mesyuarat Exco di sini hari ini.

(Menteri Besar Datuk Seri Aminuddin Harun berkata perkara tersebut akan dibincangkan dalam mesyuaratdi peringkat jawatankuasa khas pada minggu hadapan/FOTO FAIL BERNAMA)

Semalam beberapa kawasan di Seremban dilanda banjir kilat susulan hujan lebat dan ribut sejak petang yang menyebabkan hampir 300 rumah penduduk terjejas selain pokok tumbang dan menghalang laluan utama antaranya di Kampung Ismail, Kampung Semarak, Kampung Pasir dan Kampung Dato Mansor.

Beliau berkata antara kawasan yang dikenal pasti kerap berlaku banjir adalah di Seremban dan Linggi, Port Dickson selain kawasan berhampiran sungai utama.

Dalam perkembangan lain, Aminuddin mengingatkan ibu bapa dan pihak sekolah supaya menangani isu buli dengan baik kerana negara ini mempunyai undang-undang yang perlu dipatuhi selain berharap segala keputusan yang diambil antara kedua-dua pihak tidak mengeruhkan lagi keadaan.Beliau berkata demikian ketika diminta mengulas insiden buli yang kini kerap berlaku di negeri ini dengan kes terbaharu empat pelajar senior di sebuah sekolah di Seremban didakwa memukul seorang pelajar tingkatan satu hingga cedera pada 13 Mei lepas.-BERNAMA


23 inisiatif elak pelanggaran tren dipantau - Wee

PUTRAJAYA, 25 Mei - Pelaksanaan 23 inisiatif berhubung insiden pelanggaran tren Transit Aliran Ringan (LRT) dalam terowong bawah tanah di antara Stesen KLCC dan Stesen Kampung Baru pada 24 Mei tahun lalu sentiasa dipantau Kementerian Pengangkutan.Menterinya, Datuk Seri Dr Wee Ka Siong berkata bagi memantapkan lagi inisiatif itu, Prasarana Malaysia Berhad (Prasarana) dan Rapid Rail telah menambah tiga lagi langkah penambahbaikan. Ia melibatkan kos keseluruhan sebanyak RM450 juta.

Katanya, 23 Inisiatif yang dilaksanakan itu melibatkan lima inisiatif bagi jangka masa pendek, 11 jangka masa sederhana dan tujuh lagi melibatkan jangka masa panjang.Kemajuan pelaksanaan inisiatif tersebut dipantau bagi memastikan prestasi itu di pertingkat secara menyeluruh. "Terdapat lagi tiga inisiatif tambahan yang telah diambil oleh pihak Prasarana, pertama pemasangan kamera litar tertutup di dalam Pusat Arahan Operasi (OCC) yang telah siap pada 27 Julai 2021."Kedua meningkatkan tahap boleh lihat (visibility) penanda sektor landasan dan pemasangan papan tanda di dalam terowong yang siap pada 30 November 2021," kata Wee pada sidang media Mengenai Status 23 Cadangan penambahbaikan perkhidmatan LRT Kelana Jaya pasca insiden pelanggaran pada 24 Mei 2021, di sini. Tambah Wee, mengenai sistem komunikasi radio yang akan dinaiktaraf kepada digital sepenuhnya, kerja-kerja menaiktaraf akan bermula pada suku keempat 2022.


Banjir kilat, enam lokasi di KL dinaiki air

KUALA LUMPUR, 25 Mei - Enam kawasan tumpuan ibu negara dinaiki air ekoran hujan lebat berterusan bermula kira-kira pukul 10.00 pagi tadi.Menurut Pengarah Eksekutif Pembangunan Sosio Ekonomi DBKL, Datuk Anwar Mohd Zain punca berlakunya banjir kilat kerana terdapatnya mendapan tanah di tepi jalan selain lokasi rendah.Antara jalan-jalan yang terlibat adalah Jalan Rahmat; Jalan Ipoh Batu 3, Jalan Segambut, Jalan Dutamas, Lebuhraya Sultan Iskandar susur ke Jalan Kuching dan Jalan Ampang.

"Kita telahpun mengarahkan petugas-petugas kita pergi ke tapak untuk cari apa punca sebenarnya contohnya di Jalan Dutamas dan lebuhraya Jalan Kuching apa masalahnya dan kita dapati antara sebabnya adalah terdapat kelodak-kelodak projek pembangunan di situ yang masuk ke dalam longkang dan tutup aliran air."Sebagai tindakan segera kita telah arahkan petugas untuk bersihkan segera kelodak-kelodak ini dan juga kita telah beri amaran kepada kontraktor berkenaan," katanya dalam satu sidang media, di sini.Katanya, DBKL telah bertindak secara proaktif dalam setiap kejadian banjir kilat.Petugas DBKL juga bersiap sedia turun ke lokasi-lokasi tumpuan dengan peralatan dan jentera bagi mempercepatkan saluran keluar air.


Polis nafi KL Sentral banjir, video tular disahkan kejadian bulan lalu

KUALA LUMPUR, 25 Mei- Polis menafikan video tular di media sosial mengenai kejadian banjir yang kononnya berlaku di kawasan Stesen Sentral Kuala Lumpur pada Rabu.Ketua Polis Daerah Brickfields, Asisten Komisioner Amihizam Abdul Shukor berkata, video tular berkenaan adalah kejadian banjir yang telah berlaku pada 25 April lalu."Kita telah terkesan satu klip video telah tular di media sosial mengenai kejadian banjir di Brickfields, dalam video tersebut turut menyatakan 'KL Sentral Banjir 25 May 2022',"katanya.Menerusi satu kenyataan hari ini, Amihizam berkata, keadaan di Stesen Sentral Kuala Lumpur serta jalan raya di sekitar kawasan tersebut adalah dalam keadaan baik dan selamat digunakan."Orang awam dinasihatkan tidak berkongsi sebarang maklumat mahupun video yang tidak diketahui tahap kesahihannya," tambahnya.

(Tangkap layar video tular mengenai kejadian banjir yang disahkan polis berlaku pada 25 April lalu)


PJKM berjaya dilaksana di semua Parlimen, catat jualan lebih RM54 juta

PUTRAJAYA, 25 Mei - Program Jualan Keluarga Malaysia (PJKM) berjaya dilaksanakan di semua 222 kawasan Parlimen seluruh negara termasuk kawasan pembangkang.Ini meliputi 1,702 lokasi dengan purata tujuh lokasi bagi setiap kawasan Parlimen.Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata seramai 2.796 juta pengunjung direkodkan selain hasil jualan mencecah RM54.54 juta sejak dilancarkan pada 2 Disember lalu.

"Program ini adalah usaha kerajaan membantu meringankan beban serta kos sara hidup rakyat, dan ia mendapat sambutan sangat menggalakkan daripada orang ramai. Sepanjang tempoh pelaksanaan PJKM, pelbagai barangan keperluan harian dijual pada harga istimewa hingga 20 peratus lebih murah berbanding harga pasaran setempat."Antara barangan yang menjadi tumpuan pengunjung ialah ayam segar, telur ayam, minyak masak, gula, tepung dan sayur-sayuran," katanya dalam satu kenyataan.Alexander berkata, kejayaan PJKM adalah hasil kerjasama daripada Kementerian Kewangan, Kementerian Pertanian dan Industri Makanan (MAFI) serta agensi seperti Lembaga Pemasaran Pertanian Persekutuan (FAMA), Lembaga Kemajuan Ikan Malaysia (LKIM), Pertubuhan Peladang Kebangsaan (NAFAS), Lembaga Pertubuhan Peladang (LPP) dan Persatuan Nelayan Kebangsaan (NEKMAT).Selain itu, katanya, program berkenaan turut disokong pemain industri peruncitan terdiri daripada pasar raya, pembekal dan pemborong.


13,264 anggota JBPM siap sedia hadapi musim kemarau

JOHOR BAHRU, 25 Mei - Seramai 13,264 anggota dan kakitangan Jabatan Bomba dan Penyelamat Malaysia (JBPM) di 327 balai bersedia melaksanakan operasi kebakaran bagi menghadapi musim kemarau dan kebakaran hutan gambut di negara ini. Ini termasuk 796 aset darat dan udara dengan penugasan anggota selama 24 jam dalam menghadapi fasa monsun barat daya sehingga September depan. Ketua Pengarah JBPM, Datuk Sri Mohammad Hamdan Wahid berkata penggunaan drone turut dikaji bagi membantu pemadaman kebakaran khususnya melibatkan kawasan berisiko.

"Kalau betul-betul terlampau panas boleh menyebabkan berlakunya kebakaran hutan, kebakaran lalang, kebakaran tanah gambut dan juga kebakaran tapak pelupusan sampah."Tanah gambut dan tapak pelupusan sampah amat mencabar untuk kita lakukan operasi," katanya dalam sidang media selepas Majlis Penyampaian Anugerah Perkhidmatan Cemerlang dan Pingkat Perkhidmatan Terpuji kepada 123 anggota JBPM, di sini.Sehingga April lalu, 4,633 kes kebakaran terbuka direkodkan dengan Johor mencatatkan kes tertinggi dengan 1,042 kes diikuti Selangor, 712 kes dan Kedah 520 kes.


Harga petrol RON97 naik 37 sen seliter, RON95 dan diesel kekal

KUALA LUMPUR, 25 Mei- Harga runcit petrol RON97 naik sebanyak 37 sen seliter kepada RM4.70 seliter bagi tempoh seminggu bermula Khamis hingga 1 Jun.Kementerian Kewangan (MOF) dalam kenyataan pada Rabu memaklumkan harga petrol RON95 dan diesel pula masing-masing kekal pada harga RM2.05 seliter dan RM2.15 seliter."Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

"Sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan, sepertimana yang dapat dilihat pada harga runcit petrol RON97 yang ditetapkan mengikut harga pasaran,” menurut kenyataan itu.

Harga itu berdasarkan penetapan harga runcit produk petroleum secara mingguan menggunakan formula 'Automatic Pricing Mechanism'.MOF turut memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


Larangan eksport bekalan ayam, alternatif penyelesaian jangka pendek - Rosol

KUALA LUMPUR, 25 Mei - Larangan kepada semua penternak untuk mengeksport stok bekalan ayam bermula 1 Jun depan merupakan alternatif penyelesaian jangka pendek kekurangan bekalan bahan mentah berkenaan.

Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata langkah itu diharap dapat meredakan keresahan pengguna berikutan kekurangan bekalan ayam di beberapa negeri akibat penutupan ladang ternakan oleh beberapa syarikat.

"1 Jun nanti ada masa lebih kurang dalam 10 hari lagi untuk penternak kita dilarang eksport. Kita ada lebih kurang hampir 4 juta ekor ayam sebulan untuk eksport ke luar negara jadi ini satu cara, untuk mengatasi masalah ayam di negara kita." katanya kepada pemberita selepas menjadi tetamu dalam program bual bicara Selamat Pagi Malaysia di Angkasapuri.Tambah Rosol, berdasarkan rekod Kementerian Pertanian dan Industri Makanan (MAFI), pada masa ini stok bekalan ayam mencukupi dengan negara mempunyai 62 juta ekor ayam sebulan bagi menampung permintaan 54 juta ekor ayam sebulan.


Arab Saudi setuju teruskan 'Makkah Route' kepada jemaah haji Malaysia

KUALA LUMPUR, 25 Mei- Kerajaan Arab Saudi bersetuju meneruskan inisiatif Makkah Route atau prapelepasan kepada bakal jemaah haji dari Malaysia bagi musim haji tahun ini, kata Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman.Beliau berkata pelaksanaan inisiatif itu akan memudahkan proses kemasukan bakal jemaah haji Malaysia ke Tanah Suci tanpa perlu melalui prosedur yang memakan masa setibanya di lapangan terbang negara itu.“Pasukan Imigresen dan Kastam Arab Saudi akan berada di Lapangan Terbang Antarabangsa Kuala Lumpur (KLIA) untuk memeriksa pasport jemaah haji, jadi apabila tiba di lapangan terbang Madinah atau Jeddah mereka tidak perlu lagi menunggu proses imigresen dan kastam.“Jemaah haji akan terus menaiki bas ke hotel masing-masing sama ada di Madinah atau di Makkah, manakala beg mereka akan diuruskan pihak agensi dari Arab Saudi untuk dihantar ke hotel. Proses ini bukan sahaja tidak mengambil masa lama, malah memberi kemudahan yang sangat baik kepada bakal haji,” katanya pada sidang media Operasi Haji 2022 di sini, hari ini.Untuk tahun ini, Syed Saleh berkata pihak TH akan menggunakan perkhidmatan dua syarikat penerbangan bagi membawa bakal jemaah haji iaitu Malaysia Airlines Berhad dan SAUDIA Airlines (SAUDIA). “Dua syarikat penerbangan tersebut akan menerbangkan secara sama rata setiap hari dengan penerbangan pertama akan berlepas pada 4 Jun ini,” katanya.

Syed Saleh berkata pihak TH akan mengeluarkan surat jadual penerbangan kepada bakal haji secara berperingkat mulai minggu hadapan.Beliau turut mengingatkan jemaah supaya melakukan ujian Tindak Balas Berantai Polimerase (RT-PCR) dalam tempoh 48 jam sebelum melapor diri di stesen pelepasan.Bagi bakal haji yang positif COVID-19, katanya mereka masih berpeluang ke Tanah Suci sekiranya sembuh sebelum tarikh penerbangan akhir, namun perlu mendapat kebenaran pelepasan daripada pegawai perubatan terlebih dahulu.“Kami akan bantu sebaik mungkin untuk mereka pergi juga selepas selesai kuarantin. Jika tidak berpeluang pergi tahun ini, kami akan beri keutamaan pula pada tahun akan datang,” katanya.Beliau berkata pihak TH turut menyediakan pegawai dan pakar perubatan khas dari Kementerian Kesihatan bagi merawat jemaah yang positif COVID-19 ketika berada di Tanah Suci, termasuk menyediakan pusat isolasi di bilik hotel dan wad khusus. -BERNAMA


Cacar Monyet: KKM siap sedia hadapi kemungkinan

KUALA LUMPUR, 25 Mei - Kementerian Kesihatan (KKM) akan mengawal kemasukan pelancong dari negara-negara tertentu seperti Amerika Syarikat, Kanada, United Kingdom, Sepanyol dan Australia. Ketua Penolong Pengarah Kanan, Bahagian Kawalan Penyakit (KKM), Dr. Vickneswaran Muthu berkata kesiapsiagaan itu bagi menghadapi sebarang kemungkinan kes cacar monyet, walaupun KKM masih belum menerima sebarang notifikasi berkenaan kes itu.

"Sekarang kita dapati sebarang kemungkinan sebab adanya pesakit ataupun yang telah dijangkiti dengan cacar monyet, melancong ke negara-negara tersebut dan disebabkan pergaulan atau kontak rapat, sentuhan dan sebagainya mereka sebarkan kepada orang-orang tertentu," kata Vickneswaran selepas menjadi tetamu program Selamat Pagi Malaysia di Angkasapuri.Vickneswaran turut menasihati agar masyarakat meningkatkan kebersihan diri, selain mengelakkan bersentuhan dengan haiwan liar atau memakan dagingnya.Tambahnya, individu yang terdedah dengan individu yang pernah dijangkiti cacar monyet juga dinasihatkan untuk menjalani kuarantin kendiri.